Jueces 11 - Holy Bible [Aymara Bible 1997] - (Jue 11)\nJefté sat chachajj jan ajjsarasa wali nuwasirïnwa, jupasti Galaad orakenquirïnwa. Jupajj jan wali sarnaker warmina, uqhamarac Galaad sat chachampin yokapänwa.\nUcampis Galaad chachan warmipasti walja wawanacanïnwa ucanacasti jilsjjasinjja Jefté satarojj utatjja alisnucjjapjjänwa, aqham sasa: “Awquejjan yänacapatjja janiw jumajj cunsa catcasmati” sasa, jupajj yakha warmin wawapätap laycu.\nUcatsti Jefté satajja utapata sarjjasinjja Tob sat chekaruw jaquir sarjjäna. Ucansti jupajj wali khoru jakenacampiw mayachasjjäna; cunjämarutejj sarnakañ munapqui uqhamaruw sarnakapjjäna.\nUcat maranaca pasjjatatsti amonitanacajj israelitanacampiw nuwasiñaru mantapjjäna.\nGalaad sat chekanquir jilïrinacajja Tob sat chekarojj Jefté sat chacharu jawsiriw qhithapjjäna.\nJeftërusti sapjjänwa: —Jutam nanacajj munapjjtwa jilïrïñama amonitanacampi nuwasiñanjja —sasa.\nUcat Jefté chachajj saraquïnwa: —Jumanacasti nayarojj uñisipjjerïstajjaya, awquejjan utapatsa alisnucuyañcama. Jichhasti, ¿cunatracsti thakheri jutapjjestasti jan walt'añ horasansti? —sasa.\nGalaad chekanquir jilïrinacasti sapjjaraquïnwa: —Uqham t'akhesiñan jicjjatasisapï nanacajj thakher jutapjjsmajja. Nanacasti munapjjtwa jumana nanacampi chica sarasina amonitanacampi nuwasiñama, uqhamarac Galaad chekan take jaquirinacan jilïripäñama —sasa.\nJefté chachasti saraquïnwa: —Uqhamasti jumanacatejj munapjjsta nayan cutt'añajja amonitanacampi nuwasiñajjataqui; ucampis cunapachatejj Diosajj atipjayitani ucajja nayasti jumanacan jilïrimäyäwa —sasa.\nUcjjarusti Galaad chekanquir jilïrinacasti sapjjaraquïnwa: —Diosawa testigosajja nanacasti lurapjjäwa cuntejj arsctajja uqhamarjama —sasa.\nUcampis Jefté chachajj jilïrinacampejj saränwa; puripanjja marcanquir take jakenacajja jilïripatwa utt'ayapjjäna. Ucampis Mizpa sat marcanjja Jefté chachajja Dios nayrakatanjja cuna arunactejj arscäna uca pachpa arunacaracwa arsuraquiquïna.\nUcjjarusti Jefté chachajj yatiyirinacwa qhitäna amonitanacan reyiparu aqham sasa jisct'iri: “¿Cunasa camachi naya contra sartasina marcajjaru nuwasiri jutañamataquejja?” sasa.\nAmonitanacan reyipajj Jeften yatiyirinacaparojj saraquïnwa: “Jumanaca israelitanacasti Egiptota mistunisajj nanacan orakenacajj aparapjjistajja Arnón sat jawirat kalltasina, Jaboc, Jordán sat jawiranaccama. Jichhasti sumataquiy uca orakenac cutt'ayjjapjjeta” sasa.\nUcampis Jefté chachajj wastatampiw yatiyirinaca amonitanacan reyipan ucaru qhitharaquiquïna.\nAqham sasa yatiyiri: “Jeften yatiyäwipajj acawa, nanaca israelitanacasti janiwa moabitanacana, ni amonitanacana orakenacapjja aparapcsmati.\nNanacasti Egiptot mistunisasti, wasaran sarnakaniwayasajja Mar Rojo sat kotaruw purinipjjta, ucatjja Cades sata marcaruraqui.\nUcqhatsti nanacajja yatiyirinacwa qhithapjjta edomitanacan reyipa uca orakepnäma nanacan pasañanacajja churañapataqui, ucampis jupajj janiw munapquituti. Uca quipcarac moabitanacan reyiparusa mayipjjaraquictwa ucasa janiraquiquiw munapquituti pasayaña. Ucataw nanacajj aca Cades sat marcaru kheparjjapjjta.\nUcjjarojj wasarnäma sarasinsti Edom, Moab sat orakenacnämwa muytawayapjjta Moab chekata inti jalsu tokeru puriñcama, ucqharu purisinsti campamento waquichasjjapjjta Arnón sat jawirat mayscataru. Ucampis janiw uca jawira maqhatapcti uca chekata Moab sat orakenacajj kalltawayatap laycu.\nUcampis nanacajj yatiyirinacwa qhithapjjta Hesbón sat chekanquir amorreonacan Sehón sat reyiparu mayiri, orakenacapnäma pasawayasina nanacan orakenacajjar sarañataqui.\nUcampis Sehón reyejj janiw orakenacapnäma pasayaña munapquituti, jan ucasti take ejercitonacapa tantacht'asinjja Jahaza sat chekaruw campamento lurantasipjjäna, ucatsti nanacaruw nuwantapjjetu.\nUcampis Israel marcan Tatitu Diosapaw yanapapjjetu Sehón reyiru, uqhamarac ejercitoparu atipjañataqui, ucata amorreonacan take uca orakenacapa catuntasiñanacajjataqui.\nNanacasti amorreonacan orakenacapjja catuntasipjjtwa Arnón sat jawirata, Jaboc sat chekacama, uqhamarac wasar chekata Jordán sat jawircama.\n¿Jichhasti nanacarojj alisnucuñti munapjjesta Diosajj cawquïr orakenactejj amorreonacat aparawayasina nanacaru churapquitu ucatjja?\nQuemós sat diosamajj, ¿cunanactejj churctam jumancañapataqui ucanacjja jumanquïritjjay uñt'astajj janicha? Uca quipcaraquiw nanacan Diosajjajja cunanactejj churapquitu ucanacjja nanacanquïrit uñt'asipjjaracta.\n¿Jumasti jilt'atapunïtatisti moabitanacana Balac sat reyita Zipor satan yokapatsti? Ucampis jupajja janiw nanaca contra nuwasiriti jutcänjja.\nNanacasti Hesbón, Aroer, uqhamarac uca jac'anquir orakenacansa, Arnón sat jawir thiyanquir marcanacansa quimsa pataca maranacaw jacjjapjjtjja, ¿cunatraqui uca maranacansti jumanacajja jan arsusipjjestasti?\nUcampis nayajj janiw cuna jan wals lurcsmati, jan ucasti jumawa jan wali lurtajja nanacampi nuwasiri jutasinjja. Jichhasti Diosawa cheka uñjir juezajja, jupawa cunjämarusa cheka uñjani israelitanacampiru, amonitanacampirojja” sasa.\nUqhama Jefté sat chachan yatiyäwi arunacapa ist'casinsa amonitanacan reyipajj janiw jaysañ muncänti.\nUcatsti Diosan ajayupaw Jefté chachjjaru jutäna; jupajj saränwa Galaad, Manasés, uqhamarac Mizpa sat Galaad marca cheka pasawayasa amonitanacan take orakenacapa atipjasina catuntasiñataqui.\nJefté chachasti aqhama arumpiw Diosaru arsüna: “Jumatejj amonitanacaru atipjayitäta ucajja,\nnayajj ninaru phichhantata sacrificio loktäma, qhititejj utajjata nayrakata mistsuncani nayaru catokeri, cunapachatejj nuwasïwita cutt'jjä ucqhajja” sasa.\nJefté chachajja amonitanacampi nuwasisajj atipjasinjja take orakenacapwa catuntasïna. Ucampis Diosawa juparojj uqhama atipjayäna.\nJefté chachasti walja uñisirinacapa jiwarayäna, uqhamaraqui pä tunca marcanacaraqui catuntasiraquïna Aroer sata chekata Minit, uqhamarac Abel-keramim sat chekacama. Uqhamatwa Israelitanacajj amonitanacaru apnakapjjäna.\nCunapachatejj Jefté chachajj Mizpa sat chekanquir utaparu cutt'jjäna ucqhajja mä sapa phuchapawa catoker mistsunïna thokt'asisa, uqhamarac pandera sat instrumentonaca toct'asisa. Uca phuchapata yakha wawapasti janiw utjcänti.\nJefté chachasti phuchapa jutir uñjasinjja llaquisiñatjja isipa ch'iyanokasisajj sänwa: —¡Ay, imill wawajja, wali llacthapisiyista! ¡Jumapunïtatisti nayan jan waliru puriñajjataquisti! ¡Nayasti mä arsüwi Diosarojj lurta, jichhasti phokhañajjaw waquisi! —sasa.\nUcat phuchapajj saraquïnwa: —Awquejja, cuntejj Diosarojj arscta ucjja nayampejj lurascaquim. Jupasti arsutaparojj phokhewa amonita uñisirinacamaru atipjasinjja.\nUcampis achict'assmawa pä phajjsiya kollunaca sarnakawayä amiganacajjampi jacht'asisa jan casarasisa jiwañajjataqui —sasa.\nJefté chachasti phuchaparojj pä phajjsi churänwa. Ucatsti jupajj uca pä phajjsinjja kollunacanwa amiganacapampi sarnakäna jacht'asisa jan casarasiwayasina jiwañapata.\nUcat pä phajjsitsti awquipan ucaruw cutt'jjäna. Ucampis awquipajj phokhänwa cuntejj Diosaru arscatayna ucampi. Uqhamawa Jefté chachan phuchapajj jiwjjäna jan qhiti chachampis wachoka juchar puriwayasina.\nUcatwa israelitanac taypinjja mä costumbrejj utji sapa mara tawakonacajja Jefté chachan phuchapata pusi uru jachir sarapjjañapajja.


Jorge Rafael Videlax dictadura militar argentino ukhamanwa jichhax jiwataxiwa · Global Voices Aymarata\nJaqukipäw uñt'ayata/apkatata 24 Llamayu phaxsi 2013 11:36 GMT\nAka blog ullart'apxañäni English, Malagasy, Français, 日本語, Italiano, বাংলা, Español\nAgentina markat nayra maranak jilïr irpiri, Jorge Rafael Videla, tunka paqalqun urunak saraqkipan llamay phaxsita, pä waranq tunka kimsan marana, kimsaqalq tunka paqalqun maranikasaw karselan chhaqawixaraki.\nVidelax waranq llätunk patak paqalq tunka suxta marat (1976) waranq llätunk patak kimsaqalq tunka mayan (1981) markamaw apnaqawiyanxa, pallapall ch’amamp argentina apnaqkasax wal jiwäwinak utt’ayaway ukhamarak waranq waranq chhaqaratanak markan jaytawayi.\nWaranq llätunk patak kimsaqalq tunka kimsan (1983) maranx ch’amamp apnaqir ñanqha jaqix jaqinak jiwkatayaw ukhamarak t’aqhisiyaw laykuw janipin karsilat mistuñpatak tariputäna. Pä waranq tunkan maranx Videlax kimsa tunka mayan políticonak t’aqhisiyawimp illapt’awimp laykux wasitatw janipin karsilat mistuñpataki tariputäna, ukatx pä waranq tunka payan (2012) maranx ch’amamp apnaqkas asu wawanak katxasïw laykut phisqa tunka maranakampiw tariputäna.\nobituario BBC Mundo qillqt'iwa: «Argentina markanx uka chachax wali k'umitanwa,30.000 jaqiw chhaqtatäna sasaw derechos humanos uksankirinakax yatiyapxäna, jichhax jupax jiwataxiwa.\nJose Alejandro Godoy-ax Desde el Tercer Piso páginatx kunanakas Videla apnaqäsax utjan ukatuqit qilqt’i.\nUkampirusa, blogupanw LSO mä jisk’a mantäwin qilqt’iwa, ukanx Videlat arst’i «wali suma pallapalla […] kunti chuymapax siskan lurañx uka lurawayiwa.»\n#MurioVidela yatiyaw uñjasax waranq argentino-nakax wal amuykipapxi, kunjamas @Cami-cotarelo usuariaxa:\n@Cami_Cotarelo: janiw #MurioVidela Jiwatapat k’uchiratakiti, ukampirus jichhürux pusi tunka maranakatx kimsa tunka waranq juk’amp jaqinakaw samarapxani.\nUkhamarakiw Cecilia Saia (@Cecisaia) argentinonakan amuyt’awinakapat arst’i:\n@Cecisaia: Jichhürux uraqinx ñanqha jaqinakax juk’aptiwa. #muriovidela jiwäwitatx kunas utjchixa, kunanakati jupax lurkän waranqanak kutt’phana.\nAdolfo Perez Esquivel (@PrensaPEsquivel), Premio Nobel de la Paz, Twitter cuentapan qilqt’i:\n@PrensaPEsquivel: #Videlax jiwxiwa, markar ukhamarak taqpach jaqinakar wal ñanqhachirixa. Janiw mä pachax tukuykiti, chiqamp justicia-mpix juk’ampiw thaqhaña.\nInfobae juk’amp amuyüwinakamp mä Storify Twitter ukan uñacht’ayi.


Números 13 - Holy Bible [Aymara Bible 1997] - (Núm 13)\n“Mä kawkha jakenacar qhitam, Canaán orake uñjiri sarapjjañapataqui, cawquïrtejj nayajj israelitanacar churcä uca. Qhitam sapa tributjja mä jilïri jakeparu” sasa.\nCunjämtejj Tatitu Diosajj Moisesar siscäna uqhamaruw Moisesajj qhitäna Parán sat wasarata. Take jakenacaw israelitanac taypinjja jilïrinacäpjjaraquïna.\nUcanacasti acanacänwa: Rubén tributjja, Samúa sat Zacur chachan wawapa;\nSimeón tributjja, Safat sat Horí chachan wawapa;\nJudá tributjja, Caleb sat Jefone chachan wawapa.\nIsacar tributjja, Igal sat José chachan wawapa.\nEfraín tributjja, Oseas sat Nun chachan wawapa.\nBenjamín tributjja, Palti sat Rafú chachan wawapa.\nZabulón tributjja, Gadiel sat Sodi chachan wawapa.\nJosean, uqhamarac Manasés uca tribunacatjja Gadi sat Susi chachan wawapa.\nDan tributjja, Amiel sat Gemali chachan wawapa.\nAser tributjja Setur sat Micael chachan wawapa.\nNeftalí tributjja, Nahbi sat Vapsi chachan wawapa.\nGad tributjja, Geuel sat Maqui chachan wawapa.\nUcanacänwa jakenacan sutinacapajja, cawquïrinactejj Moisesajj qhitäna uca orak uñjiri sarapjjañapataqui. Oseas sat Nun chachan wawaparojj Josué sutimpiw uchapjjäna.\nMoisesasti Canaán oraker qhitasinjja jupanacarojj sänwa: —Sarapjjam Néguev sat chekanjama, maqhatapjjam kollu tokenacaru.\nSum uñjanipjjam cunjämätaynas uca marcajj, uqhamarac ucan jaquir jakenacas ch'amani jakenacati jan ucajj t'uqha jakenacaquicha; juc'aniquiti jan ucajj waljanïpjjataynacha take ucanaca.\nUñjapjjam marcanacapajj carpanacat lurataquiti, jan ucajj suma perkanacampi sayt'ayatacha take ucanaca, uqhamarac cawqha orakentejj jacapqui ucajj sumati janich sumäqui take ucanaca.\nUqhamaraqui orakejj suma achuriti janich suma achurïqui take ucanaca, kokanacajj utjiti jan ucajj janich kokanïqui ucsa. Jan ajjsarapjjamti, apanipjjam uca oraken achunacapa —sasa. Acasti lurasïnwa cunapachatejj nayrïri uvanacajj apthapiscäna ucapachana.\nJakenacasti sarasinjja uñatatapjjänwa marcjja; aynach token Zin sat wasarata, amsta token Rehob sat chekacama, Hamat sat mantañ chekacama.\nNéguev sat chekanjam mantasinjja Hebrón sat chekacamaw puripjjäna. Ucanwa jacapjjäna Ahimán, Sesai, Talmai, Anac chachanacan wawanacapajja. Hebronasti luratänwa pakallko mara nayräjja Egiptonquir Zoán marcat sipansa.\nPuripjjänwa Escol sat uma jalscama; ucansti mä uva ali qhuchokapjjäna, ucsti paniniw mä lawar warcuntata apapjjäna. Uqhamaraquiwa granadanaca, higonacsa apthapipjjäna.\nUca uma jalsurusti Escol sutimpiw sutichapjjäna, israelitanacan ucawjan achunac qhuchurapjjatap laycu.\nUcjjarusti, pusi tunca urunac orake uñakasinjja, cuttjjapjjänwa,\nCades sat chekaru, Parán wasararu. Ucanwa Moisesas, Aaronas uqhamarac take israelitanacas jicjjatasipjjäna, ucatsti yatiyapjjänwa cuntejj jupanacajj yatjjatanipcän take ucanaca, uqhamaraquiw uca oraken achunacapsa uñacht'ayapjjäna.\nMoisesarusti sapjjänwa: —Sarapjjtwa cawquïri orakerutejj qhitapquista ucaru. Chekpachansa uca oraketjja lechempi misq'impejj umjamaw jalasqui, aca achunacaw ucanjja achuraqui,\nucampisa ucan jaquir jakenacajj wali ch'amanïpjjewa, marcanacapasa wali jach'anacawa sumawjana sayt'atäpjjaraquiwa. Ucat sipansa uñjanipjjaractwa Anac sat jach'a jaken wawanacapa.\nNéguev sat chekanjja amalecitanacaw jacapjje; kollu chekanacanjja hititanaca, jebuseonaca, uqhamarac amorreonaca ucanacaraquiw jacapjje, ucatsti kota lacanacana, Jordán jawira thiyanacanjja cananeonacaw jacapjjaraqui —sasa.\nUcapachasti Caleb chachajj Moisesan nayräjjapanccäna uca jakenacarojj amuct'ayänwa aqham sasa: —Sarapjjañäni uca orake catuntañataqui, jiwasasti catuntañäniwa.\nUcampisa cawquïrinacatejj jupampi chica sarapcatayna ucanacajj aqham sapjjänwa: —¡Janiw uca jakenacampejj nuwascsnati! Jupanacasti jiwasat sipansa juc'ampi ch'amanïpjjewa.\nUcatsti israelitanacarojj sapjjänwa, cawquïri oraktejj uñjanipcatayna ucajj jan walïtapa, aqham sasa: —Cawquïri oraktejj uñjiri sarapcta ucajj, ucan jaquir jakenacarojj jiwarayiwa, uqhamaraquiw ucan jakenaca uñjanipcta ucanacajj wali jach'anacäpjjewa.\nUqhamaraquiw uñjapjjta wali jach'a tansa jakenaca, Anac chachan wawanacapa, jupanac thiyansti nanacajj t'ijut'ijunacjamaquiw uñjasipjjta, uqhamaracwa jupanacas uñjapjjaraquitu —sasa.


PATRUNANAKA - Wikipedia\nJisk'at wajcha jilasir Wanka Sanuni achachila\n1 QULLASUYU AYLLUN PATRUNAPA\n1.1 Francisco Huanca Sanuni-n Arsutapa\n1.2 Patrunan Uywanakapa\n1.3 Wajcha Wawanaka\n1.6 Patrunan jiwäwipa\n2.1 Qhipa Arunaka\nQULLASUYU AYLLUN PATRUNAPA[trukaña | chimp askichaña]\nFrancisco Huanca Sanuni-n Arsutapa[trukaña | chimp askichaña]\nQhuru patrunanaka, nayra maranakan taqi chiqan walja ayllun qamasir jilat kullakanakaruw t'aqisiyapxirïtayna. Jupanakat maynïrix Isla Copacabana, Qullasuyu ayllun pä patrunaw utjatayna. Pablo Ruíz Miranda sutinïtaynaw payïr patrunaxa. Warmipax Carmen de Ruíz sataraki. Uka maranakan pä tuqir utanïtaynawa: mayax ayllu “Qullasuyuna” ukat mayax Ch’uqi Yapu jach’a markana: Juan de la Riva sarañana (calle). Utapax kimsa utäyunitaynawa. Pachpa arunakapan Wankax akham sawa arst’äna: “Nanakax Pongoruw jutaptxa, paninipuniw jutañänxa: mayniw phayiri ukat maynix juyranaks yaqha yänaks aliri. Ukanak lurañatakix ayllutpach taqi jaqinakaw jutañayri. Sapa maynix mä phaxsiw patrunar La Paz markan luqtañayri. Uka phuqhatatx yaqhanakarakiw jutapxiri. Sapa wila masit paniw jutañänxa. Pahxsi tukuyatarux yaqhanakarakiw purinxiri, ukat nanakax pataruw kutt’xapxirïta.\nJupanakat warmi patrunax sinti qhurupuniyriwa: kaltux jan walïkchi, jan ukax kuna q’añusa, nik’utas jalantch ukapachax wallaqkir kaktumpiw ajanur qhallkatiri. Chachayrix suma arumpiw yaqhippachax iwxt’asiri: ‘Janiw thithiyotätati, kunanaks sumpï lurätaxa, sasina’. Ukat sipan warmix janipuniw suma arupax utjkänati. Ukham qhurütapat ayllunkirinakax taqi tuqiruw mistxapxiri. 60 tunka wila masit paqallqurukiw tukusxiri. Ukat khuysur utanakax ch’usakamakïxiriwa.\nPatrunan Uywanakapa[trukaña | chimp askichaña]\nKunapachatix patan patrunatak uywanakap uñjapkirït ukapachax nayarux mä pusi kutiw jan sum iwis awatitajat jawq’jitu. Ukat uywanakapax kast kastänwa: khuchhipax niya patakänwa, kawallux suxta, wakax pä tunk jila. Ukat iwisax tamanakar jaljatänwa: mä tamax 600, mä tamax 450, ch’awañ tamäk 150, khariñ tamäk ukax 120 ukhamanakänawa. Ukat waka kisus iiws kisus sapa uruw atiñäyri. Uka tamanakx sapa jaqiruw uñjañapatak katuyiri. Taqi uywanak uñjatat janipuniw kuns payllirïkis waxt’irïkarakisa; antisas ayllunkirinakakiw sapa phaxsi k’awna churapxiri. Uka k’anwanakax pä kajunaw apthapisxiri, kunatï sapa jaqix phisqa k’awna churañayri. Ukat La Paz markar apanxasax jupax aljirïnwa, janiw taqpach manq’kiriti.\nKunapachatix uywanakax jiwxi ukkhax ukax payllañayriwa. Janipuniw kuns inak apt’añ munirïkiti. Tunqunaks jawasanaks jamp’iñatak churask ukx janipuniw juk’aqayañäkiriti. Ukanakax jamp’itax jayanakaruw t’iskxiri, ukat paya, kimsa libra ukhamaw pisiqxiri, ukat ukax jiwasan juyrasat phuqachañäxiriwa.\n“Qullasuyu” ayllurux yapu sataña,yapu apthapiñ urasakiw jutiri. Kunapachatix ukankk ukapachax janiw jupax amparapamp lurirïkiti, jan ukax ayllunkirinakaw yapuchaskiri. Jupax chachanak warminakaruw jak’at uñch’ukiyaskiri. Yapu luririx jank’akiw utanakat mistxañayri. Ukham mistusax yaqhip warminakax janiw ñik’utaps sum k’anjasikirïtaynati, uk uñjaxas patrun mamax wali tuqisiri. Ukat kawall 'raskiti' apsunim saw siri, ukat uka raskitimpiw mamanakar saxrantiri. Ukax mä yanqhachäwiyriwa.\nWajcha Wawanaka[trukaña | chimp askichaña]\nWankax Altu Pata markan jichha arunakan qamasxi\nNanakax wajchanakjamax sapa sawär uruw patrunatak payañ apthapir sarapxirïta. Uk tukuyasax mäkirakiw qutar uma aptir sarapxirïta, uka umampix liktunakaruw warapxarakirïta. Jan ukäk ukapachax uta uyunakapan panqaranak khuchupxta, quranak apsupxta ukham lurapxirïta”. Jupanakax jisk’anakäsin janiw jutañ pongat Ch’uqi Yapu markar atipkirïtaynati, ukat ukanak lurapxirïtayna.\n“Kunapachatix patrunax Qullasuyunkk ukkhax jan chachan tawaqunakaruw phayañapatak jawsayiri, mayninakax aliqakiw yanapapxirïta. Kunawrasatix La Paz markat jutki ukkhax kawallutpun jutapxiri. Sapa phaxsin mä kutis pä kutis wiraxuchas siñuras jutapunirïnwa. Juytapk ukapachax jupanakarux thakhir suyiriw katuqañatak jutañayri. Urasax yuqanakapam kunas jutapxiri. Yuqapax Gastón Ruíz, phuchaparak Teresa Ruíz. Qhipa maranakax yuqapas phuchapas Estados Unidos markaruw sarxaxäna.\nT’aqisitapa[trukaña | chimp askichaña]\nFranciscox jan awkinïsinx sintipuniw khaya maranakan mamapar t’aqisir uñjatayna. “Hacienda yapu lurañat purinisax mamajax sintpun jachiri, nanakarux kimspachaniruw lawamp jawq’arasir sasina:’ Jachañäni, Alaxpach Awkir killisiñäni’ –sasa. Jupax chika arumanakaw q’ara chichil thatsusisin utäy pampanakan jachiri. Tataj jiwatapatx mamajan sintipuniw t’aqisirïna. Yapu urasax janiw jupar khithi yapapt’iris utjirïkiti. Q’ipinak asnur apxatañ janiw atirïkiti, llamayuñans mamajax qhipt’iriwa, uk uñjasax patrun mamax mä kimsa kutiw nuwjirïtayna”.\nMä kutix patrunan tunqu yapup lluxlla umax apxatayna. Ukat jan ukham lurasiskañapatakix taqi ayllunkirinakax qala taqan allintapxiri. Ukatakix mä pusi ampar luqa manqhi laq’a allsupxiri. Niyak allintañ tukuyasinx jach’a qalanakampiw taqanrantapxiri. Waljan warmix chachanakapampix jank’akiw tukuyapxiri; ukampirus mamajax janiw qalanak aptañ atkiriti, ukataw arumanakax sint jachiri.\nPatrunan utapan jan phayañax pist’askañapatakix ch’uminak jaytaniñayri. Ukat mä jayp’ux jilaqataw utajar purini, sasina: ‘Patrunax lawanak arunthix aptanin sistam’ –sasa. Ukat mamajax mä kimsa luku phayañ q’iptanï saw wali willjta mistüna. Kutt’anxasaw jiwasax phayasiskañän sasina. Ukat janiw chika uru saraqatkam purinxiriti; jupax jan manq’ataw mayamp mayamp lawa ch’uminak lukuskatayna. Ukat may purinisaw wal mamajan jachiri: ‘Akham awkimax nar jaytawayitu, wal nayax t’aqista, jumanakas jan manq’ata’ –sasa. Uka maranakan janiw juyras utjirïkiti. Qharanakax ch’uqi ch’iwanakak manq’asipxirïta, jan aychani. Yaqhippachax mamajax Copacabana marka iwis lik’i alir sariri, ukat ukamp kaltur jaqt’asiñataki. Janiw qullqis utjarakirïkiti.\nSallqantäwi[trukaña | chimp askichaña]\nMä marax patrunan iwisapax sintipuniw mirantatayna. Uk uñjasax jupax 180 qallu iwis utjatapatx 40 iwis jupatak apaqasxatayna; 120 qallun iwisak patrunar churxatayna. Kunapachatix patrunax katuqakatayn ukapachax janiw kuns amuyaskataynati. Antisas walikpun ukham miraytax saw satayna. Ukat qhipa maran 70 tunka wawan iwisatx pä tunkajm apaqxarakkitaynawa.\nKunapachatix yaqhip iwisanakax usump jiwatayn ukapachax Wankakiw kharsuwsin manq’antxirïtayna. Uka maranakax patrunax ipirataw tukxatapäna, ukataw jan amuyskatapänti. “Taqi kunas aka jakäwinx ch’ikt’asiñat pintixa” saw Pransiskux arst’arakïna.\nPatrunan jiwäwipa[trukaña | chimp askichaña]\nMama patrunax janiw jiwañ atirïkiti, jupax phisqa maraw parálisis ukamp wal t’aqisiwayi. Janchipax mä ch’illäxpachaw jiwatäna, maysux walïskaraki. Mä qullañ utaruw phuchapax jaquntawayatayna, ukat ukan t’aqisiskirïtayna, jan jiiwirirak jan waliptiriraki. Ukhampuniw jiwxi.\nWiraxuchayrix janiw jiwañatakix t’aqiskänati, kunalaykutix jupax janiw sinti juchanïkänati. Ukat mä willjtakiw Ch’uqi Yapu markan k’umaräkasin jiwat uñstxatayna. Jupax sapakiw utapan jakxäna. Jupax wali suma jiw jiwxixa.\nYatiqaña[trukaña | chimp askichaña]\nQullasuyu ayllun yatiqañ utax 1952 maran uñstüna. Uka maran Víctor Paz Estensoro Presidente-w pata pampankirinakar arxatapxituxa. Ukat nayra maranakanx janipuniw khitis ullañ qillqañ yatipkirïtti. Jupax sirïnwa: ‘K’anwanak janiw churxapxätati, yapunaks janiw yapucharapipxätati, patrunanakar jiwkatayapxam saw sirïna. Uraqinakajs jupaw kutkatayxapxitu’”.\nQhipa Arunaka[trukaña | chimp askichaña]\nJanïr 1952 mara purinkipanx pata pampanakan jilat kullakanakax patrunanakan luqtiripäpxataynawa. Yaqhip ayllunakakiw jan ukhamäpkataynati. Arsüwinakax kunaymanaw utjaspa. Taqinis qillqt’anipxañapatak jawillt’atäpxiwa.\nObtenido de «https://ay.wikipedia.org/w/index.php?title=PATRUNANAKA&oldid=86744»\nEsta página se editó por última vez el 19 ach 2017 a las 21:37.


Mä machaq isla Yadua marka · Global Voices Aymarata\nJaqukipäw uñt'ayata/apkatata 20 Llamayu phaxsi 2014 12:11 GMT\nRising ukan yatiyäwipa : Akax mä yatiyawiwa, proyecto Tukuni Yadua tuqita. Josefa Ravuso jupax uka proyectut cordinadorarakiwa.\nRising Voices uka pruyiktun amtapax yatxatäwinak uñjañatakiw Yadua markan lurasi kunjamas jupanakax sapüru thaya tuqin jakañatak sarnaqasipxpacha. Aka qhipa maranakanx thayarux yatinuqthapxiwa: ñakixay jach’a luma pataruxa 300m ukch’a jayaru nayrir markat machaq marka luraschixa. Munasinwa yaqha marka lurasiñapa, ukatwa aka proyectox lurasi kunatix q’al t’unthapiwayatana ciclón Evan [en] ukaxa 2012 maranxa ukhamarakiw qutanx umax wal jilxatawayxatäna pachan turkawip utjawatapata.\nIsla Yadua markana machaq jikxatawipa. Aka Jamuqax mä waynan apsutarakiwa.\nUka pruyiktun apanaqañatak Camaras digitales alatä ukax janiw pachapar apayapkatanti ukat janiw tantachawinakanx filmación ukax luratakatanäti.\n2013 ukhamarak 2014 maranakanx markachirinakax jan pachaniw utanak lurt’apxäna, ukhamarakiw uta luririnakarux yanapt’apxäna, ukatawa yaqha anqax jaqinakax tantachäwinak talliranak luraña amtapxäna, aka jaqinakax organizaciones ecologistas, agencia ministeriales uksatuqinakatarakïnwa. 2012 chika maranx mä pruyiktuw sarayasïna uka pruyiktux Adaptación al Cambio Climático sutininwa ukat ukhamakirakiw 2013 maranx sayt’ayasiwayxi. Jichhasti ñayarakiw aka machaq markax 17 uru saraqatat chinuqa phaxit aka 2014 marat inawurasiwayxi.\nGuardia tradicional, sañ munaraki «bati» Fiyi arunxa. Jamuqax mä waynan apsutarakiwa.\nKawkir organizacionati utanak lurasiñapatakix ch'amanchki ukax mä amtaruw markachirinakamp puripxatäna, ukat maynit mayniruw uñjt’ir sarapxatäna. Ukat kimsa waynanakaruw chijllt’apxatäna, camaranak apnaqt’axañapataki, jupanakax mä arumax pä pachan (2 horas) camar apanaqañ yatsupxatäna.\nPruyiktu luraskan ukatuqitx markachirinakax jamuqanak apsuyapxakirakinwa, ukhamarak kuntix walja proyectonak Rising Voices amtkan ukanakqhatsa:\nIguana crestada Fiyi markankiri\nYadua Taba markan suma saräwipa\nYadua markan suma jakawipa– comunidad local\nVida en Yadua – comunidad local\nSistemas – tradicionales/religiosos\nNayrïr proyectonak munask uka lurasiñapa\nUtanakan uma utxañapa\nLusa qhananak utjañapa\nZona marina tuqir arxataña\nPacha maman yatininuqtaña\nMachaq uraqin utjäwipa\ntaqinitak manq’ utjañapataki\nJichha Oceanía Histuryanaka\n28 Lakan phaxsi 2016Australia\n5 Lakan phaxsi 2016Australia\n17 Chinuqa phaxsi 2016Australia\nWali askiw aka qillqawixa, ullart’apxama\n27 Llamayu phaxsi 2014, 1:23 pm\nWali askipuniwa, jall ukham proyectonakamp yanapt’asisipkakpan markata aski.\n27 Llamayu phaxsi 2014, 1:37 pm


Felipe Quispe Huanca-Mallku (1942-2021)\nFelipe Quispe Huanca (Chuqiyapu, 1942 maran yuritayna - Altu pata, 2021 maran chhaqhawayxi), Mallku jilatax mayni aymar markan amawt'anawa, p'iqiñchiripawa. Khaysa Jach'aq'achi (Achacachi) markan yuritayna. Felipe Qhisphi Wankax Mallku sutimp uñt'atanawa. Aka amawt'a irpirix q'aranakar walpun saykatawayi, janiw aliqak isch'ukiwaykiti, jan ukasti amuympi, amtanakampiw sayt'asiwayi.\nUkhamipanwa, khaya 2000 maranx CSUTCB (Confederación Sindical Única de Trabajadores y Campesinos de Bolivia)p'iqiñchirikasinx q'ara jaqinakaruw walpun aymar markamp chiqt'at saykatawayata. Ukhat machaq amuyunakax aka Wuliwya markanx k'amphikiptaniñ qalltaniwayi.\n2 Wat'añ utar mantatapa\nJisk'atpach pata pampanakan yapump uywampiw tatanakapamp chikt'at jilsuniwayatayna. Iskuylanx yatichirinakapatx jisk'achäwinak katuqiritayna. Ukhatpachwa, amuyupanx kunats akhama, sasin amuytatañ qallantaniwayatayna.\nWat'añ utar mantatapa[trukaña | chimp askichaña]\nWat'añ utarux EGTK uka mayacht'äwin chikañchasitapat khakhantapxatayna.\nTúpac Katari vuelve y vive carajo\nEl indio en escena\nLa caida de goni\n↑  Sandro Velarde, ATB Historia en Profundidad\nObtenido de «https://ay.wikipedia.org/w/index.php?title=Felipe_Quispe&oldid=92423»\nEsta página se editó por última vez el 16 yap 2021 a las 15:55.


Markasanx qullirinakax sarampión juk’amp usunakata jark’aqasipki | Radio San Gabriel\nLunes, Abril 23, 2018 - 10:52\nAka urunakanx anqax markanakanx Sarampión satakis usux walipuniw markachirinakaru ñanqhachaski. Jichhakamax Perú markankchispaya ukhamaw yatisiwayi. Ukataw aka Bolivia markasanx, ukampis ministerio de salud uksankirinakax, uka sarampión usus yaqha usunakas jark’aqatañapatakix kunaymana vacunas ukanakampiw wawanakaru, ukhamaraki markachirinakaru chikañchayataski sawayapxiwa. Irpirinakax sarampión usut markasaru jark’aqañatakix anqax markanakamp qurpakis markanakan ch’amamp irnaqapxatapa yatiyapxi.\nAka La Paz markanx khitinakatix Servicio Departamental de Salud uksankirinakax ukhamarakikiw aka usut jark’aqañataki irnaqataski sawayapxi. Ukampis uka k’umara jakaña tuqin irpirinakax niya pusi virus ukanakay Departamento de La Paz tuqin utjchispa ukham yatiyapxi. Uka usunakax akanakawa: rabia, paperas, influencia, varicela aka usunakat jark’aqañatakix irnaqataskiwa sawayapxiwa.. Ukhamäkipanx jichhakamax Departamento de La Paz tuqinx papera sata usumpix kimsaqallq pataka jilaniy usutapxchispa, varicela usumpisti paqallqu pataka jilaraki, influencia sata usumpisti paqallquniraki ukatx rabia sata anu usumpisti pä tunka jilarakiy usuntatapchispa yatiyapxi.\nAksa tuqitx Director Técnico ukhama Servicio Departamento La Paz tuqin irnaqiri Doctor Freddy Valle sawayiwa pacha turkatapata aka usunakax utjaspa, wakisispaw akanakata amuyasiña ukhamaraki pachapar qullt'ayasiñasa.


Australiano anataw yatiqañataki, Kaurna arun uywanakan ukat juk’ampinakan sutinakapa · Global Voices Aymarata\nQillqiriFirst Languages Australia\n(es) ukan jaqukipiri\tMariana Roccia\nJaqukipäw uñt'ayata/apkatata 28 lakan phaxsi 2016 18:58 GMT\nKaurna Warra Pintyanthi ukat Karina Lester Mobile Language Team jupanakan mä qillqatapax mä yanapakaspas ukhamaw First Languages Australia uksan uñt'ayasi, p'iqinchäwipax Warra: Building teams, building resources sutinchatawa.\nKaurna Warra Pintyanthi (KWP) ukax mä tamawa kaurna aylluta yatichirinakana, lingüistanakana ukat yatiqirinakax kaurna arun videoclases ukan yatichapxi, Llanuras Adelaida uksata Australia markanx aynachawjan jikxatasi- jupanakan amtapax tayka arup jach'anchayañawa.\nkaurna “Yatichäwix” jichhakamax kimsaqallqu t'aqaniwa. Jack Kanya Buckskin ukat Taylor Tipu Power-Smith, jupanakaw aka amtanx uñstapxi.\nVídeoclases, ukanx Buckskin jupax kaurna arunw aruntasiñxat qhananchtt'i. Ukakipkarakiw anatawxat, golf, ciclismo ukanakxat arunak uñt'ayi, ukatx fútbol australiano jan ukax “Tidna partnu”- ukanakax jach'a markanx wali uñt'atawa. Aka vídeo-nx, Buckskin ukat masinakapampix anatawxat arunak uñt'ayapxi, takiña,jaqtaña, k'umt'aña.\nKaurna for Kids wakichäwix Power-Smith jupan uñt'ayatawa, uka machaq uñstawimp jan ukax video ukamp jisk'anakar yatichañataki. Mä wali uñjat video-nx Adelaida markan uywanakan sutinakapaw kaurna arun uñjasi.\nMarionetas uywanakax ukakipkarakiw uñsti, markan arup arunak yatichañataki ukhamarak jaylliw jayllintañataki. Aka wakichäwix “Pirltawardl” jan ukax ” The Possum's House” sutinchatawa, Kuula -Koala ukat Pirlta- Pósum ukjam sutin jaqinaka.\nAmtax Departamento de Lingüística de la Escuela de Humanidades de la Universidad de Adelaida uksat ch'amancht'atawa ukatx Australiano jilïr irpirits Programa de Artes ukat Lenguas Indígenas uksatx ch'amancht'atarakiwa.\nSitï internet uksan utjirinakax utjan ukat jan jark'atakan ukhamarak KWP ukar mantañax jasakin ukhax aru apnaqapxaniwa. Yaqhax sitio web de KWP ukankiwa:\nKaurna aru ukat saräwix kaurna ayllunkiwa. Aka sitio apnaqirinakarux aru yäqawimp apnaqapan sasin achikt'atawa. Akax sañ muni arsuwi ortografía ukat gramática ukanakax juk'an suma qhana uñt'ayasiñapa. Kaurna ayllux taqin aru arsuwir uñjañatakiw imasi. Aka sityur mantir jila kullakanakax kaurna aylluruw aru arsuwxata jiskt'asipxañapa ukhamarak (dominio público) ukxat jiskt'asiñataki.\nAka videor matañax waynanakar p'arxtayañatakiwa ukampins jaysawix wali askiwa. Karina Lester Mobile Language Team Australia aymach markatx arst'aniwa:\nAka You Tube vídeo-nakanx tecnología apnaqäwix mä uñachäwiwa Adelaida uksan kaurna aru amuyañataki. Jack ukat Taylor waynanakax uñt'ayirinakapxiwa ukhamat yaqha kaurna wawanakax arup yatiqapxañapataki.\n31 willka kuti phaxsi 2015Citizen Media\nEs muy interesante que las lenguas estén revitalizados, pues las herramientas tecnológicas nos ayudan a difundir nuestras culturas y lenguas en distintas países.\n28 lakan phaxsi 2016, 3:05 pm


Bible in one year - Aymara Bible 1997 - May 21\n1. Davidan wawapa, Absalonasti mä suma cullacanïnwa, wali suma uñnakt'ani, Tamar sat sutini. Uqhamïpansti Amnón sat jakejj, cawquïritejj Davidan yokapäcaraquïna ucajja, uca Tamar tawakorojj walpun munapayatayna,\n2. uqhama munapayasasti usuntaraquitaynawa. Tamar cullacapasti janiraquiw ucacamajj chachjja uñt'cataynati ni chachanacampi sarnakañsa yatcaraquitaynati; ucatwa Amnón jakejj cullacaparojj jan cun lurañsa puedcaraquïnti.\n3. Ucampisa uca Amnón jakejj mä amigonïnwa, ucasti sinti sallka jakeraquïnwa; uca amigopasti Jonadab satänwa, Simea jaken yokaparaquïnwa, uca Simeasti Davidan jilaparaqui.\n4. Ucatwa Jonadab jakejj jisct'äna Amnón jakerojja: —¿Cunas camachtam, jach'a jilïri? ¿Cunatsa uqham urut ururu juc'ampi aynacht'ata uñjasta? ¿Janit nayar yatiyquitasma? —sasa. Amnón jakesti saraquïnwa: —Absalón jilajjan Tamar cullacaparuw walipun munta —sasa.\n5. Ucatsti Jonadab jakejj saraquïnwa: —Uqhamajj iquiñar mantam, ucatsti usuta tucuraquim. Cunapachatejj awquimajj jumar uñjir jutani ucapachajja, awquimarojj saraquïtawa: ‘Tamar cullacajjaru nayar uñjañapataqui qhitanita, aca pachpanaraqui phayarapitpan nayan uñjcata, uqhamat nayajj cuntejj jupajj churquitani uca mank'asiñajjataqui’ sasaw säta.\n6. Amnonasti iquiñaruw mantjjäna, ucatsti usutaw tucuraquïna. Cunapachatejj reyejj jupar uñjir saräna ucapachasti, Amnonajj saraquïnwa: —Tamar cullacajjar qhitanita, jupasti aca pachparu jutasin pä torta lurt'arapitpan, jupa pachpa nayaru mank't'ayaraquitpan —sasaw achict'asïna.\n7. Uqhamasti Davidajj Tamararojj qhitaraquïnwa aqham sasa: —Amnón jilaman utapar saram, ucatsti mank'a phayt'arapiraquim —sasa.\n8. Tamarasti Amnón jilapan utaparuw saräna, uca Amnonasti iquiñancascaraquïnwa. Ucatsti jac'u aptäna, masa waquicht'asinjja uca pachpanwa tortanacjja lurt'araquïna, uqhamaraqui phayt'araquïna.\n9. Sartén catusinsti uca pachpanwa loktaraquïna, ucampisa Amnonajj janiw mank'añ muncänti, cawquïri jakenacatejj ucanccän ucanacarusti: “Mistupjjam” sasaw saraquïna.\n10. Cunapachatejj takeni mistuwayjjapjjän ucqhasti Amnonajj Tamar cullacaparojj saraquïnwa: “Utajj mankharu mank'a apanim, juma pachpa mank't'ayita” sasa. Tamarasti cuna tortanactejj phayt'catayna ucanaca apasinsti pachpa Amnonan iquiñ utaparuw aparaquïna,\n11. ucampisa cunapachatejj mank'a apt'ata mantascän uqhamaruw Amnón jakejj catuntaraquïna, ucatsti saraquïnwa: —Jutam, cullaca, nayampi iquintam —sasa.\n12. Ucampisa Tamarajj saraquïnwa: —Janiw, jilata, jan uqham nayar jan wal luristati, uqham lurañajj janiw Israel marcanjja utjquiti. ¡Jan uca ñankha luramti!\n13. ¿Cawquiruraqui nayasti p'enkachjatasti saririststi? Jumasti Israel marcanjja mä jan chuyman jaket uñt'ataraquïsmawa. Uqhamajj reyimpi parlam, nayasti ucjja achict'asiracsmawa, jupasti nayan juman warmimäñajjataquejja janipuniw jan muncanitejja —sasaw Tamar tawakojj säna.\n14. Ucampisa Amnón jakejj janiw ist'cänti, cunjämatejj jupajj Tamar tawakot sipansa juc'ampi ch'amanïnjja, ch'amampiquiw liwnokasin Tamarampejj iquintjjäna.\n15. Uqhama warmt'asjjatatsti Amnón jakejj Tamar cullacaparojj walpun uñisrantjjaraquïna, cunjämtejj juparojj warmipataqui muncän ucat sipansa juc'ampwa uñisjjäna. Ucatsti saraquïnwa: —Mistum acata, saram —sasa.\n16. Tamarasti saraquïnwa: —¡Munat jilajja, janiw nayajj acat mistcäti. Acat nayar jakonucutamajj cuntejj nayampi lurctas ucat sipansa juc'ampi jan walïspawa! —sasa. Ucampisa Amnón jakejj janiw juparojj ist'añ muncänti,\n17. ucat sipana uywatapar jawsasinjja saraquïnwa: —¡Aca warmi acat wayunucum, ucatsti puncjja sum jist'antaraquim! —sasa.\n18. Uywatasti, Tamararojj nuqhunucjjänwa, puncjja sumaracwa jist'antjjäna. Tamarajj mä suma isimpi ist'ataraquïnwa, cunjämatejj uca tiempojj reyin phuchanacapajj ist'asirïcän uqhama.\n19. Ucatsti uca suma isipa ch'iyanokasisinsti p'ekepjjaru khellampi willjatasisinsti jacht'asisaw sarjjäna thaquinjama amparapampi p'ekep catt'asa.\n20. Ucatwa Absalón jilapajj jisct'äna: —¿Amnón jilamat aqhamjja lurtam? Uqhamächi ucapachasti, jan cunsa parlamti, munat cullaca, jupajj jilamawa. Jan aca toketjja sinti llaquisimti —sasa. Tamarasti uqham apanucuta uñjasisajj Absalón jilapan utapanwa jicjjatasïna.\n21. Cunapachatejj David reyejj take acanaca ist'äna ucapachasti walipuniw colerasïna; ucampisa Amnón wawaparojj janiw uca luratapatjja juchañchcänti, jilïri wawapätapa, uqhamarac sinti munatätap laycu.\n22. Absalón jilapasa Amnonarojj janiraquiw cunsa siscänti aca toketjja, Tamar cullacaparu uqham jan wali luratapata wali colercchïna ucasa.\n23. Pä mara pasjjatatsti, Absalonan jakenacapan Baal-hazor sisqui uca chekan ovejanacapat t'awra yawisipcäna, ucasti Efraín marca jac'ancaraquïnwa; Absalonasti reyin take wawanacaparuw mank'añataqui jawsayaraquïna.\n24. Uqhamarus reyir uñjiriw sararaquïna, ucatsti saraquïnwa: —Jichhajj jakenacajjajj t'awra yawisipqui, nayajj muniristwa, juma, jach'a reyejj, uqhamaraqui oficialanacamas nayaru tumpt'apjjañama —sasa.\n25. Ucampisa reyejj saraquïnwa: —Janiw, munat wawajja, takeni nanacajj sarapquiristti, inampis jumarojj sinti gastasiyapjjerisma —sasa. Absalonasti reyin jutañapataquejj sascaquïnwa; ucampis reyejj janiw sarañ muncänti, uqhamaraqui bendicionapsa churaraquïnwa.\n26. Ucatwa Absalonajj saraquïna: —Janitejj, juma, jach'a reyejj, sarirjamäcstajja, uqhamajj Amnón jilajjaquisay sarpanjja —sasa. —¿Cunatsa Amnón jilaman sarañapjja munta? —sasaw reyejj jisct'araquïna.\n27. Ucampisa Absalonajj sascaquïnwa Amnonan sarañapataqui, ucatwa reyejj Amnonampiru uqhamaraqui mayni wawanacapampiru qhitäna. Absalonasti mä suma mank'äwi, reyitacjamaraqui waquichayataynajja,\n28. uywatanacaparusti saraquitaynawa: “Walpun amuyapjjäta, cunapachatejj Amnonajj vinompi niya machantasjjani, ucapachasti nayaw sapjjäma: ‘Jiwayapjjam’ sasa, ucatsti jumanacajj jiwayapjjätawa. Jan jupar jiwayañjja ajjsarapjjamti, nayan arunacajjawa. Uqhamasti ch'amañcht'asipjjam, jan ajjsarapjjamti” sasaw Absalonajj säna.\n29. Uqhamasti, Absalonan arunacaparu phokhasinsti, uywatanacapajj Amnonarojj jiwayapjjänwa. Uqhamasti ucanac uñjasajj reyin take wawanacapasti sartasinjja mulanacapar lat'jjatasinwa jaltjjapjjäna.\n30. Cunapachatejj thaquinjam sarasipcäna ucapachasti, Davidarojj niyaw yatiyapjjaraquitayna Absalonan Amnonaru jiwayatapjja, uqhamaraqui take wawanacaparu jiwarayatapa, jan mayninirus jilt'ayatapa.\n31. Uc ist'asinsti reyejj isinacapwa ch'iyanokäsïna, orakeruw liwitattaraquïna. Take cawquïri oficialanacapatejj ucanccäna ucanacasti isinacapjja ch'iyanokasipjjaraquïnwa;\n32. ucampisa Davidan jilapa Simea jaken Jonadab yokapasti arsuraquïnwa: —Jach'a reyejj, jan amuycpati take wawanacapan jiwaratapjja. Janiw takeni jiwarapquiti jan ucasti Amnón saparuquiw jiwayapjjejja, uqhamwa Absalonajj amtaraquitayna, cunürutejj Amnonajj Tamar cullacaparu jan wali lurcatayna ucürutpacha.\n33. Uqhamasti, jach'a reyejj, jan amuycpati take wawanacapas jiwaratäcaspa uqhamjja. Amnón sapaquiw jiwatajja —sasa.\n34. Absalonan jaltañapcamasti, cawquïri waynatejj uñch'uquirit uscutäcän ucasti, Horonaim thaquinjama, kollu thiyanjama walja jakenacaru sarakasinquirwa uñjäna. Ucatwa uñch'uquirejj jach'a reyiru yatiyiri sararaquïna walja jakenacaru Horonaim thaquinjama sarakasinquiri uñjasina.\n35. Ucatwa Jonadabajj reyirojj saraquïna: —Niyaw reyin wawanacapajj jutasqui cunjämatejj aca sirviripajj arscäna uqhamarjama.\n36. Uqhama jupan parlaña tucuyataparusti, reyin wawanacapajj purintanjjapjjänwa, ucatsti wali jach'at jachapjjäna, wararipjjaraquïna. Reyisa, uqhamaraqui ucan take sirvirinacapasa walipuniw jachapjjäna.\n37. [37-38] Absalonasti jaltjjaraquitaynawa, jupampi chicasti Gesur marcan reyipa, Amiud jaken yokapa Talmai sapaquiw Absalonampi chicajj saratayna, ucansti quimsa maraw khepararaquïna. Davidasti sapüruraquiw jachäna Amnón wawapan jiwatapatjja,\n39. ucampisa cunapachatejj chuymapajj utt'jjäna ucapachasti, walpuni munäna Absalón wawaparu uñjañjja.\n1. Sarvia jaken yokapa, Joab chachasti yatiraquïnwa reyejj Absalón wawaparojj walpun uñjañ munatapa.\n2. Uqhamasti Tecoa marcatjja mä wali ch'iqhi warmi irptayanïna. Ucat saraquïna: “Jumajj llaquinccasmasa uqhamaw tucüta, luto isimpi isthapisiwayam; janiraqui cuna k'apquir kollanacsa uscusimti, jan ucasti walja urunaca uqham llaquita sarnakcasma uqhamaw tucüta, mayni jakes jiwcaspa uqhama.\n3. Ucatsti janc'aqui reyin nayrakataparu uñstam, cuntejj nayajj siscäma uca arunaca arsuraquïta” sasa. Ucatsti cuntejj Joab chachajj uca warmirojj sañapataqui yatichcäna,\n4. uca Tecoanquiri warmejj reyin ucaruw saräna, p'ekepa orakcama alt'asisinsti reyirojj saraquïnwa: —¡Jach'a reyisti nayaru yanapt'añjja munaracpanaya!\n5. —¿Cunas camachtam? —sasaw reyejj säna. Jupasti saraquïnwa: —Nayajj ijma warmïtwa, chachajjasti jiwjjewa.\n6. Aca sirvirimansti pani wawanacapaw utjäna, jupanacasti pampanwa nuwasipjjatayna, janiraquiw qhiti jaljtayiris jupanacarojj utjcataynati, ucatwa maynïrejj jilaparojj jiwayatayna.\n7. Jichhasti take familianacajjaw naya contra sartapjje, jupanacajj munapjjaraquiw nayan jupanacaru cawquïri wawajjatejj jiwaycatayna ucar catuyaña, uqhamat jilaparu jiwaycatayna uca phoksuñataqui, ucatsti cawquïri sapa herencia catokeritejj utjqui ucaru chhaktayañataqui. Uqhamäni ucapachasti, cawquïri wawajjatejj nayataqui mä ninjama akasqui ucaruw jiwayjjapjjani, chachajjarusti jan wawani jaytapjjaraquinejja, janiraquiw chachajjan sutip apiris aca orakenjja utjcaniti —sasa.\n8. Ucatsti reyejj warmirojj saraquïnwa: —Jichhajj utamar sarjjam, nayaw jumat arjjatäma —sasa.\n9. Warmisti saraquïnwa: —Nayan reyejja, uqhamaraqui nayan apnakerejja, maynin aca jucha apañapatejj waquischejja, nayampi, awquejjan familiapampiw apapjjä, ucampisa janiw juma jach'a reyina apañamajj waquisquiti —sasa.\n10. Reyisti saraquïnwa: —Qhititejj jumaru jan wali sätam ucarusti acaru irpanim, janiw juc'ampi jumarojj parljjaycjjätamti —sasa.\n11. Ucampisa warmejj sascaquïnwa: —¡Nayasti, jach'a rey, achict'assmawa, Tatit Diosatay mayirapita, cawquïri familiajjatejj wawajjar jiwayañ amtqui ucajj jan jiwayañapataqui, mayni wawajjan jiwatapat phoksusa! —sasa. Reyisti saraquïnwa: —¡Nayajj Tatitun sutipjjaruw arssma, janiw wawamarojj qhitis llamct'caniti ni mä ñic'utapas orakerojj jalakcaraquiniti! —sasa.\n12. Warmisti sascaquïnwa: —Jach'a rey, aca sirvirimajj mä arumpi arst'asiñ muni, arst'asëjjaya —sasa. —Arst'asiscaquim —sasaw reyejj saraquïna.\n13. Ucatwa warmejj jisct'araquïna: —¿Cunataraqui jach'a reyisti uca quipca Tatitun marcap contra lurañ munaraquisti? Cunjämatejj jach'a reyejj jupa pachpa arsojja, jichhajj jupa pachpaw juchani uñsti cawquïri wawapatejj jayan apanucuta uñjasqui uca wawaparu jan cuttayaniñ munasajja.\n14. Chekpachansa takeniw jiwañänejja, cunjämatejj umajj orakeru wartatajja uqhama jiwasajj wartasiractanjja, uca umasti janiw apthapiñjamäcaraquiti. Ucampisa Diosajj janiw qhitirus jacañapjja apakquiti, jan ucasti Diosajj cunjämatsa muniwa uca jayaru apanucutäqui ucajj jan uqham jayan jacascañapataqui.\n15. Jichhasti nayajj juma jach'a reyin ucarojj juttwa, jakenacan ajjsarayata. Ucatwa aca sirvirimajja jumampi parlañpun munänjja, inampis jach'a reyejj mayitajjaru jaysascaspa.\n16. Jach'a reyitejj ist'itanejja, jupajj khespiyitaspawa, cawquïri jaketejj nayaru uqhamaraqui wawajjarus jiwayañ munapquitu ucanacatjja, aca Diosan orakepanjja.\n17. Aca sirvirimasti suyt'ascaraquiwa juma jach'a reyin arunacapampi chuymachatäña, juma jach'a reyisti take cunsa chekaparupuniw uñjtajja, yatiractawa cunatejj walïqui ucsa uqhamaraqui cunatejj jan walïqui ucsa, mä Diosan angelapjama. ¡Tatitu Diosay juma jach'a reyimpi kheparpan! —sasaw warmejj säna.\n18. Reyisti warmirojj saraquïnwa: —Nayasti achict'assmawa, jani cunsa imantistati cuntejj jisct'cäma take ucanacatjja —sasa. —Parlascaquim jach'a rey —sasaw warmejj saraquïna.\n19. Ucatwa reyejj jisct'araquïna: —¿Janiti Joab chachajj take acanac lurañamataquejj amtayctamjja? —sasaw säna. Warmisti saraquïnwa: —Jïsa, juma jach'a reyin sutimjjaruw arsta. Take cuntejj siscta ucasti Joab chachan amtayatapunïsquiwa. Jupaw nayarojj acar qhitanitu, juparaquiw cunatejj parlañajjäqui ucsa yaticharaquitu.\n20. Ucampisa jupajj mä suma amtäwinacampiw acjja luri. Ucampisa juma jach'a reyejj wali amuyt'anïtawa, take cunanacatejj aca marcanjja lurasqui ucanacsa mä Diosan angelapjamaw yatiquiractajja —sasa.\n21. Uqham lurasitapatsti reyejj Joab chacharojj saraquïnwa: —Ist'ita, jichhajj take aca amtäwinacajj asquichatäjjewa. Saram, ucatsti Absalón waynaru cuttayanjjam —sasa.\n22. Uqhamasti Joab chachajj oraker puriñcamaw p'ekepa alt'asïna reyir wali ajjsarañampi uñjasa, uqhamaraqui bendicisa, ucat saraquïna: —Jichhüruw nayajj amuyasta, jach'a reyin nayar munatapjja, jach'a reyisti cuntejj aca sirviripajj muncän uqhamarjamaraquiw luri —sasa.\n23. Ucatsti Joab chachajj ucspachaw sartasin Gesur marcaru saräna Absalonaru Jerusalén marcaru irptanjjañataqui.\n24. Ucampisa reyejj Joab chacharojj utaparu chekaqui sarjjañapataquiraquiw saraquïna, uqhamat jan reyin nayrakatapar uñstañapataqui, uqhamasti Absalonajj utapar chekaquiw sarjjäna, janiraquiw reyirojj uñstcänti.\n25. Take Israel marcansti, janiraquiw Absalonar uñtata yakha jakejj utjcänti, uqham wali suma waynätapatsti wali jach'añchataraquïnwa. Cayut p'ekecamajj janipuniw cuna jan walis Absalonanjja utjcänti, jan ucasti jupajj wali suma uñnakt'ani waynänwa.\n26. Cunapachatejj ñic'utanacapa mururasïna ucapachasti, uca ñic'utanacapajj pä kilo jilaw pesaraquirïna palacion pesoparjamajja, uqhamsti sapa mara tucuyaw mururasiraquirïna uca ñic'utanacajj jan jathïñapataqui.\n27. Absalonasti quimsa yokall wawanacanïnwa, uqhamaraqui mä phuchani, uca phuchapasti Tamar sataraqui, wali suma uñnakt'ani tawakoraquïnwa.\n28. Pä maraw Absalonajj Jerusalén marcan utjasiraquïna, reyin nayrakataparusti janipuniw uñstcänti.\n29. Uqhamasti Absalonajj Joab chacharuw mayiraquïna jupa toketa reyin ucar sart'arapiñapataqui, ucampisa Joab chachajj janiw muncänti reyin ucar sarañjja. Mä cutimpsa Absalonajj achict'asiscaquïnwa sart'añapataqui, ucampisa Joab chachajj janiw sarcaraquïnti.\n30. Ucatwa Absalonajj uywatanacaparu saraquïna: —Ist'apjjeta, Joab chachan yapunacapajj nayan yapunacajj jac'anquiwa, cebada yapuchatcamaquiraquiwa. ¡Jichhajj sarapjjam, ucatsti ninampi phichhantanipjjam! —sasa. Absalonan uywatanacapasti sarasinjja Joab chachan yapunacapjja ninampiw phichhantanipjjäna.\n31. Joab chachasti janc'aquiw Absalonan ucarojj saräna, ucat jisct'araquïna: —¿Cunatsa uywatanacamajj yapunacajja ninampi phichhantanipjje? —sasa.\n32. Absalonasti saraquïnwa: —Nayajj jumaruw jawsaysma, reyin ucar naya toket sart'añamataqui, ucatsti juparu sañamataqui: ‘Janiw cunataquis asquïquiti Gesur marcat jutatajjajja, waliquïsapänwa nayan uca pachpa marcaru kheparascañajjajja’ sasa. Nayasti reyiruw uñjañ munta, cuna juchajjas utjchi ucqhasti nayarojj jiwayitpan —sasa.\n33. Uqhamasti Joab chachajj reyin ucwa saräna, cuntejj Absalonajj siscän ucwa yatiyaraquïna, ucatwa reyejj Absalonarojj jawsayaniraquïna. Absalonasti reyin nayrakataparu purinisinsti orakcamaw p'ekepa alt'asïna. Reyisti jamp'att'asaraquiw catokäna.\n1. Take acapachanquir jakenaca, Tatitur cusisit k'ochupjjam,\n2. kollan sutipar k'ochupjjam, aytat cancañapar k'ochunac k'ochupjjam;\n3. Diosarojj sapjjam: “Luratanacamajj muspharcañapuniwa, timanacamajj jach'a ch'amam laycuw nayrakataman ajjsarañat tincurapjje.\n4. Takpach jakenacaw nayrakataman quillt'asipjje, sutimaruw k'ochupjjaraqui” sasa.\n5. Diosan luratanacap uñjir jutapjjam, jaken asquipatac muspharcay luräwinacap uñjapjjam:\n6. lamar kotarojj waña orakeruw tucuyäna, nayra pachan jaquir awquinacasajj, wañanjam jawir maqhatapjjäna; jichhasti Diosamp cusisipjjañäni.\n7. Ch'amapampiw wiñayatac marcanacar apnake; nayranacapajj marcanacaruw uñch'uquisqui, kallasir jakenacan jan sayt'añapataqui.\n25. Jaken amuyatapatjja sarnakäwinacapajj walicjamaquiwa, ucampis tucuyapajj jiwañaquiwa.\n26. Irnakerin mank'at awtjayasitapaw irnakañar nuct'i; mank'at awtjayasiñaw jupar nuqhunucu.\n52. Judionacasti uc ist'asinjja jupanac puraw ch'ajjwthaptapjjäna: —¿Cunjäms acajj pachpa janchipat mank'ayistaspajja? —sasa.\n53. Jesusasti jupanacarojj sänwa: —Khanacwa sapjjsma, jumanacatejj jan Jaken Yokapan janchipat mank'apcätajja, janirac wilapsa umapcäta ucajja janiw jacañanïpcätati.\n54. Qhititejj nayan janchejj mank'qui, wilajjsa umcaraqui ucajja, wiñay jacañaniwa, nayapï khepa urunjja jacatatayaraquëjja.\n55. Janchejjasti chekpach mank'awa, wilajjasti chekpach umañaraquiwa.\n56. Qhititejj nayan janchejj mank'qui, wilajjsa umcaraqui ucajja nayampejj mayaquiwa, nayasti jupampejj mayaquiraquïtwa.\n57. Qhitanquitu uca Awquejjajj jacañaniwa, nayasti jupïpanracwa jacascta; uca pachparaquiw qhititejj nayat mank'qui ucajja nayïpanwa jacani.\n58. Alajjpachat sarakanir t'ant'atwa parlta. Aca t'ant'asti janiw nayra awquinacamajj maná t'ant'a mankapcäna uqhamäquiti. Jupanacasti uqhampachas jiwarapjjänwa, ucampis qhititejj aca t'ant'atjja mank'cani ucajja wiñayataquiw jacani —sasa.\n59. Jesusajj acanacjja jakenacarojj Capernaum sinagoganwa yatichäna.\n60. Aca yatichäwinac ist'asinjja waljaniw Jesusan arquirinacapat sapjjäna: —Ch'amaw aca arunacap iyawsañajja, ¿qhitirac juparusti ist'ani? —sasa.\n61. Jesusasti uqham parlaquipasipjjatanacap yatisinjja jupanacarojj saraquïnwa: —¿Acajj mayjt'ayapjjtamti?\n62. Uqhamasti ¿cunas pasaspa Jaken Yokaparu cawquinccäntejj ucaru maqhatquiri uñjapjjasma ucajja?\n63. Ajayuw jacañ churi, janchejj janiw cunataquis asquïquiti. Cunanactï nayajj jumanacar parlapcsma ucajja chekpach ajayun jacañ churir arunacawa.\n64. Ucampis jumanac taypitjja janïraw iyawsapctati —sasa. Jesusajj yatïnwa kalltatpacha qhitinacas jupar jan iyawsapqui ucjja, yatiraquïnwa qhititï jupar aljantcani ucsa.\n65. Ucatsti saraquïnwa: —Ucatpï sapjjsmajja, janiw qhitis nayaru jutcaspati, janitejj Awquejjajj apancaspa ucajja —sasa.\n66. Ucqhatpachaw waljani Jesusan arquirinacapajj jaytanucus sarjjapjjäna, janiw juc'amp jupampejj sarnakjjapjjänti.\n67. Uc uñjasinsti Jesusajj tunca payani discipulonacaparuw jisct'äna. —¿Jumanacajj sarjjañ munapjjaractati? —sasa.\n68. Simón Pedrosti ucjjarojj saraquïnwa: —Tata, ¿qhitirus arcapjjeristjja? Juman arunacamajj wiñay jacañ arunacawa.\n69. Nanacajj iyawsjjapjjtwa, uqhamarac yatipjjtwa jumajj jacquiri Diosan Yokapa Cristötama —sasa.\n70. Jesusasti ucjjarojj saraquïnwa: —¿Janit jumanaca tunca payaniru ajllipcsma? Ucampis jumanacat maynïriwa supayajja —sasa.\n71. Uc sasinsti Jesusajj Simonan yokapa Judas Iscariotetwa parläna; Judasasti aljantañapänwa, tunca payanit maynïrïcchïn ucasa.


Marcos 8 - Holy Bible [Aymara Bible 1997] - (Mar 8)\nUcürunacansti walja jakenacaw tantachasipjjäna, janiraquiw jupanacan cuna mank'añapas utjcänti. Ucatsti Jesusajj discipulonacapar jawsasinjja sänwa:\n—Aca jakenacatjja walpun qhuyapt'ayasta, jupanacasti quimsa uruw nayamp chicäjjapjje, janiraquiw cuna mank'añanacapas utjquiti.\nJan mank'atpach utanacapar qhitanucjjerista ucqhajja, karipjjaspawa. Janiraquiw ch'amanacapajj thaquinjj utjcaspati, yakhepanacasti jayat jutapjje —sasa.\nDiscipulonacapasti Jesusarojj sapjjänwa: —¿Cunjämarac mank'añsti aca wasaran jupanacar chursnasti? —sasa.\nJesusasti jupanacarojj jisct'araquïnwa: —¿Kawkha t'ant'as jumanacan utjapjjtam? —sasa. —Pakallkoquiw utjapjjetu —sasaw jupanacajj sapjjäna.\nUcatsti Jesusajj —Jakenacajj konurt'apjjpan —sänwa. Pakallk t'ant'a apjjarusinjja Diosaruw yuspagaräna. T'ant'anac pachinokasinsti discipulonacaparuw churäna, jupanacasti jakenacaruw laquintaraquïna.\nMä kawkha chawllanacaraquiw jupanacan utjäna. Jesusasti Diosar yuspagarasinjja uca chawllanacjja jakenacaruw laquirayaraquïna.\nTakeniw mank'ampejj sist'asipjjäna. Puchunacsti pakallk canasta phokharacwa apthapipjjäna.\nMank'apcäna ucanacasti niya pusi waranka jakenacänwa. Jesusasti jupanacarojj utanacaparuw qhitanucjjaraquïna.\nMä boter mantasinsti, Jesusajj discipulonacapampiw Dalmanuta ucsa tokenacar sarjjäna.\nJesusasti chuymapan llact'asisinjja sänwa: —¿Cunats aca jakenacajj mä unañcha mayipjje? Khanacwa sapjjsma, janiw cuna unañchas uñachayascaniti —sasa.\nUcatsti jupanacar jaytjawayasinjja boter mantasinwa, kota qhurcataru sarjjäna.\nDiscipulonacasti mank'a apasiñjja armasiwayapjjänwa, botensti mä sap t'ant'aniquiraquiw uñjasipjjäna.\nJesusasti jupanacarojj ewjjt'änwa: —Amuyasipjjam fariseonacan levadurapampita, Herodesan levadurapampitsa —sasa.\nDiscipulonacapasti jupanaccamaw parlaquipasipjjäna: —¿Jan t'ant'anïtas laycuw uqham sispacha? —sasa.\nJesusasti jupanacan parlapjjatap yatisinjja sänwa: —¿Cunatsa jumanacajj: “Janiw t'ant'ajj utjquiti” sas parlasipcta? ¿Janïrat amuyt'asipcta? ¿Uqham kala chuymanïpjjapuntati?\n¿Janit uñjapcta, janiraquit ist'apcaractajja? ¿Janit amtasipcta?\nCunapachatï pheska waranka jakenacarojj pheska t'ant'ata mank'arayctjja ucjja, ¿kawkha canastarus puchunacjj apthapipjjtajja? —sasa. Jupanacasti sapjjänwa: —Tunca payani canastaruw apthapipjjta —sasa.\n—Cunapachatï pakallko t'ant'ata, pusi waranka jakenacar mank'arayctjja ucqhajj ¿kawkha canastarus puchunacjja apthapipjjaractajja? —sasa. Jupanacasti sapjjewa: —Pakallko canastaruw apthapipjjta —sasa.\nUcatsti Jesusajj sänwa: —¿Jichhacamat jan amuyt'asipcta? —sasa.\nBetsaida marcar puripjjatapatsti ucanjja mä juyqhu jakeruw Jesusan ucar irpanipjjäna. Juparusti llamct'añapataquiw achict'asipjjaraquïna.\nJesusasti juyqhurojj amparatwa marca thiyar irpsuwayäna. Ucatsti thusunkayampiw nayrapat jawt'äna. Amparapampi llamct'asaraquiw juyqhurojj jisct'äna —¿Uñj-jjtati? —sasa.\nJuyqhusti uñatatasinjja sänwa: —Jakenacarojj kokanacas sarnakcaspa uqham uñjta —sasa.\nUcatsti Jesusajj wasitatwa amparapampi nayranacaparojj llamct'äna. Jakesti sum uñatatjjasinjja, c'umaraptjjänwa. Take cuns jupajj sum uñj-jjäna.\nJesusasti utaparuw qhitjjäna: —Marcarojj janiw mantätati, [janiraquiw qhitirus ucjja yatiyätati] —sasa.\nUcjjarusti Jesusajj discipulonacapampi Cesarea de Filipo ucsa marca tokenacaruw sarapjjäna. Thaquin sarcasinsti Jesusajj discipulonacaparuw jisct'äna: —Jakenacajj ¿qhitiw sapjjetus nayarojja? —sasa.\nJupanacasti ucjjarojj sapjjänwa: —Yakhepanacajj ‘Bautisiri Juanaw’ sapjjtamwa. Mayninacasti ‘Eliasaw’ sapjjtamwa. Mayninacasti ‘Profetanacat maynïrïpachaw’ sapjjaractamwa —sasa.\nJesusasti ucjjarojj jisct'ascaquïnwa: —Jumanacasti ¿qhitiw sapjjestas nayarojja? —sasa. Pedrosti ucjjarojj sänwa: —Jumajj Cristötawa —sasa.\nUcampis Jesusajj jan qhitir arsupjjañapataquiw jupanacarojj ewjjt'äna.\nUcjjarusti Jesusajj discipulonacaparuw yatiyañ kalltäna, saraquïnwa: Jaken Yokapan t'akhesiñapajj waquisiwa. Jilïr jakenacampi, jilïr sacerdotenacampi, ley yatichirinacampiw juparojj jakonucupjjani, jiwayapjjaraquini, ucampis quimsürut jupajj jactjjani, sasa.\nUcsti Jesusajj khanpach arsüna. Ucatsti Pedrojj yakhawjar irptasinwa juparojj tokenokäna.\nJesusasti khepäjjar uñaquipstasinwa discipulonacaparojj uñtäna, ucat Pedrorojj tokenokaraquïna: —¡Saraket nayat, Supaya! Jumajj janiw amuyctati Diosancqui ucatjja, jan ucasti jakenacanquïric amuytajja —sasa.\nQhititejj jacañap khespiyasiñ munqui ucajja apt'asiniwa. Ucampis qhititï naya laycu, Diosan arunacap laycuraqui jacañap apt'asinejja, ucajj khespiyatäniwa.\n¿Cuna asquïspas jaketaquejja, take acapach yänacas jupancjjaspa, ucatsti almap apt'asispa ucajja?\n¿Kawkharac jakesti almap khespiyasiñatac churaspasti?\nMaynitejj nayatsa arunacapjjatsa p'enkasinejja aca jucharar jakenacan nayrakatapanjja, Jaken Yokapajj jupatjja p'enkasiraquiniwa cunapachatï Awquipan jach'a cancañapampi, kollan angelanacapampi jutcan ucqhajja.


Hechos 25 - Holy Bible [Aymara Bible 1997] - (Hec 25)\nUcapachasti Festo chachajj marca apnakerit mantañataquiw Cesarea marcarojj purïna. Quimsür sarakatatsti Jerusalenaruw maqhati.\nUcansti juparuw sacerdotenacan jilïrinacapampi, uqhamarac judionacan yakha jilïrinacapampi, Pablo contrajj arsusipjje.\nJupanacasti mä jach'a yanapt'wa mayipjje Festo marca apnakerirojja, Pablor Jerusalenar irpayaniñapataqui. Ucampis jupanacajj Pablor thac jutquïpana jiwayañwa amtapjjäna.\nFesto marca apnakeristi jupanacarojj sänwa: Pablojj Cesareanwa presösqui, nayasti ucarojj mä kawkha urut cutt'jjaraquïwa.\nJupasti sascaquïnwa: ‘Ucatpï jumanacan autoridadanacamajj nayamp chic Cesarear sarapjjañapajja. Uca Pablotejj juchanïchejja, ucanwa jupanacajj juchañchapjjani’ sasa.\nFestosti mä quimsakallko urüchi, jan ucajj tunca urüchi ucqhaquiw Jerusalén marcancäna. Ucatsti Cesarearuw cutt'awayjjäna. Purisinsti khepürpachaw tribunalan kont'asisinjja Pablorojj irptayani.\nPablo mantanïpansti Jerusalenat jutir judionacajj juparuw jac'achasipjje. Ucatwa jupar walja jan walinacampi juchañchapjje, ucampis janiw cunsa ircatapcänti.\nUcjjarusti Pablojj arusiraquïnwa: —Nayajj janiw cuna jan wals lurcti, judionacan leyip contrajja ni templo contrasa, ni Romanquir emperador contrasa.\nFestosti ucanac ist'asajja, judionacamp sumancañ munasajja, Pablorojj jisct'iwa: —¿Janit jumajj Jerusalenar sarañ muncasma, ucan acanacjjat nayrakatajjan uñjatäñamataquejja? —sasa.\nPablosti sänwa: —Roma emperadoran tribunalapanctwa. Ucatwa aca pachpan uñjatäñajjajj waquisi. Jumasti asquiw yatisctajja, judionacataqui nayanjja janiw cuna jan wali luratajjas utjquituti.\nNayan jan wali luratajj laycutï jiwañajjajj waquischi ucajja, janc'aquïtwa jiwañataquisa. Ucampis nayar juchañchapquitu ucajj c'arïchi ucajja, janiw qhitis jupanacan amparaparojj catuyapquitaspati. Nayasti maytwa: ‘Emperadorapuni uñjitpan’ —sasa.\nUc ist'asinsti Festojj jupan amuyt'ayirinacapampiw parlt'asi. Ucatsti Pablorojj sänwa: —Jumajj emperadoramp uñjayasiñwa maytajja. Uqhamasti emperadoran ucaruw saräta —sasa.\nUcat mä kawkha ur pasjjepansti, rey Agripajj Berenice sat warmimpiw Cesarea marcarojj jutapjjäna Festor uñjt'iri.\nMä kawkha urunac ucanccasinsti, Festojj rey Agriparojj Pabljjatwa yatiyi: —Félix sata marca apnakerejj mä preso jaytawayi.\nCunapachatejj nayajj Jerusalenancascäyät ucqhajja, sacerdotenacan jilïrinacapampi, judionacan jilïri jakenacapampejj nayan nayrakatajjaruw jutapjje, aca jake contra quejasiri. Mayipjjaraquituwa jupar juchañchañajjataqui.\nNayasti jupanacarojj sistwa: ‘Nanac Romanquir autoridadanacajj janiw qhitirus jiwayañatac juchañchañ yatipcti janïr juchañchirinacapampi jakthaptquïpana, uqhamat juchañchatäqui ucajj arsusiñapataqui.\nJupanac purinipjjëpansti, janc'aquiw nayajj khepürpacha tribunalan kont'asta. Uca chacharusti jawsayaniractwa.\nUcampis qhitinacatejj jupar juchañchañatac jutapcän ucanacajja, janiw jupa contrajj cuna jan wal luratapsa ircatapcänti, cunjämtejj nayajj amuycäyät uqhamjja.\nJan ucasti jupanacan Diosar iyawsañap toketacwa juchañchapjjäna, uqhamarac mä jiwat Jesús sat chachjjata. Pablosti uca Jesús chachatjja, ‘Jacasquiwa’ saraquïnwa.\nUca cast quejanac ist'asinjja, nayajj janiw cuns lurirjamäcayätti. Ucatwa nayajj Pablorojj jisct'aracta: ‘¿Janit jumajj Jerusalenar sarañ muncasma, ucan acanacjjat uñjatäñamataquejja?’ sasa.\nUcampis emperadorampi uñjayasiñ mayitap laycojja nayajj sistwa: ‘Aca chachajj preso catutaquïscpan, emperadoran ucar apayañajjcama’ sasa.\nAgripajj uqham ist'asinjja Festorojj sänwa: —Nayajj uca chachar ist'añ munaraquiristwa —sasa. Festosti saraquïnwa: —Kharürpachaw jupar ist'ätajja —sasa.\nKhepürusti Agripampi, Berenice warmimpiw jutapjje. Ucatsti marca apnakerin jach'a tantachasïwi chekaruw mantapjje, wali jach'a cancañampi, soldadonacan jilïrinacapampi, uqhamarac marcanquir jilïr autoridadanacampi. Purinipjjëpansti, Festojj Pabloruw irptayanïna.\nPablor puriyanipansti Festojj sänwa: —Rey Agripa, uqhamarac take acan nanacamp tantacht'at jilïr tatanaca: Acajj uca chachajja. Walja judionacaw jupa toke parlapjjetu Jerusalenansa, aca Cesarea marcansa. Uqhamaraquiw sasipcaquitu: ‘Aca jakejj jiwañapaw’ sasa.\nUcampis nayan amuyatajjatjja, janiw cuna jan wali luratapas utjquiti jupar jiwayañatacjamajja. Jupa pachparaquiw mayitu emperadorampi uñjayasiñataqui. Ucatwa nayajj amtaracta emperadoran ucar irpayaña.\nAca jakjjata emperador jilïrejjar kellkañataquejja, janiw cunjäma sañajjas utjquituti. Ucatpï jumanacan nayrakatanacamarojj irpsuyantjja. Taket sipansa rey Agripa, juman jisct'añamwa munta, uqhamat emperadorar cunjäma kellkañajjas utjañapataqui jupa toketa.\nNayan amuyatajjatjja inamayaquïspawa jupar irpayañajja, cunattejj juchañchapqui uc jan sum yatjjatasajja —sasa.


2 Tesalonicenses 1 | Online Bible | New World Translation\nMateo Marcos Lucas Juan Hechos Romanos 1 Corintios 2 Corintios Gálatas Efesios Filipenses Colosenses 1 Tesalonicenses 2 Tesalonicenses 1 Timoteo 2 Timoteo Tito Filemón Hebreos Santiago 1 Pedro 2 Pedro 1 Juan 2 Juan 3 Juan Judas Apocalipsis 1 2 3\nAruntanaka (1, 2)\nTesalonicankirinakan Diosar confiyapjjatapajj jukʼampiw jiltaski (3-5)\nJan istʼasirinakajj castigatäpjjaniwa (6-10)\nCongregacionatakiw oracionajj lurasi (11, 12)\n1 Naya Pablojja, Silvanompi* Timoteompi chikaw Tesalónica congregacionar qellqanipjjsma, khitinakatï Dios Awkisampi Tatit Jesucristompejj mayakïpjjta ukanakaru: 2 Dios Awkina ukhamaraki Tatit Jesucriston wali khuyapayasiñapasa* sumankañapasa jumanakampïpan. 3 Jilatanaka,* jumanakatjja Diosar yuspärapjjapuntwa, uk lurañatakejj obligatäpjjtwa. Jumanakan Diosar confiyapjjatamajj* jukʼampiw jiltaski, maynit maynikam munasiñanakamas ukhamarakiw jukʼamp jiljjattaski, ukatwa ukham lurapjjañajajj wali sumajja. 4 Ukatwa nanakajj Diosan congregacionanakap taypin jumanakat wal jachʼañchasipjjta. Jumanakajja jan waltʼayañatak arknaqatasa jan waltʼäwinakan* tʼaqeskasasa wal aguantasipktajja, Diosarus wal confiyasipkaraktajja,* ukanakwa jupanakar yatiyapjjta. 5 Taqe ukanakajja, Diosajj cheqapar uñjirïtapwa uñachtʼayi, taqe ukanak laykurakiw jumanakajj Diosan Reinop* katoqañatakejj suma jaqet uñjatäpjjtajja, cheqansa uka Reino laykuw jumanakajj tʼaqesisipktajja. 6 Diosajj cheqapar uñjirïtap laykojja, khitinakatï jumanakar tʼaqesiyapktam ukanakarojj castiganiwa. 7 Tatit Jesusajj wali chʼaman angelanakapampi aqkir ninampi alajjpachat uñstankani ukapachajja, khitinakatï tʼaqesipkta ukanakajja, nanakamp chik salvatäpjjätawa. 8 Ukapachaw jupajj Diosar jan uñtʼirinakarusa, Jesús Tatitusat parlki uka suma yatiyäwinakar jan istʼirinakarus castigani. 9 Jupanakajj juchañchataw uñjasipjjani, Tatit* nayraqatansa jan mayampitak tʼunjatäpjjaniwa, janirakiw jupan kʼajkir chʼamapsa uñj-jjapjjaniti. 10 Tatitojj santo servirinakapamp chik jachʼañchatäñataki jutkani ukhaw ukajj pasani. Uka urunsti taqe khitinakatï jupar confiyapki* ukanakajja, jupar uñjasajj wal musparapjjani, ukhamarakiw jumanakas kuntï yatiyapksma ukar creyipjjatam laykojja, jupar uñjasajj wal musparapjjarakïta. 11 Ukatwa nanakajj jumanakatak oración lurarapipjjapunsma, ukhamat kunatakitejj jawsatäpkta ukarjam jakapjjatamatjja Diosasajj jumanakar sum uñjañapataki, taqe kunanaktï jupajj chʼamapampi lurañ munki ukanak lurañapataki ukhamaraki kunanaktï jupar confiyapjjatamat* lurasipkta uk phoqachañapataki. 12 Ukhamatwa Jesús Tatitusan sutipajj jumanak taypi jachʼañchatäni. Jumanakajj jupamp mayakïpjjatamatjja jachʼañchatäpjjarakïtawa, ukhamatwa Diosasana ukhamaraki Tatit Jesucriston wali khuyapayasiñapajj* qhan uñjasini.\n^ Jupajj Silas satarakïnwa.\n^ Variante: “khariptʼayasiñapasa”.\n^ Jan ukajja, “iyawsapjjatamajj”.\n^ Jan ukajja, “tʼaqesiñanakan”.\n^ Jan ukajja, “iyawsasipkaraktajja”.\n^ Jan ukajja, “Gobiernop”.\n^ “Tatitu” siski uka cheq aka Biblian diccionariopan liytʼäta.\n^ Jan ukajja, “iyawsapjjatamat”.\n^ Variante: “khariptʼayasiñapajj”.


¿Khitjam amuyañsa yateqañasa? | Congregacionan yatjjatañataki\nYatiyañataki (congregacionan yatjjatañataki) | Noviembre 2018\n¿Kuna arutsa liytʼäta? Afrikáans Albanés Alemania markan amparamp parlirinakataki Alemán Alemán bajo Altaico Aluro Amis Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Bolivia markan amparamp parlirinakataki Boulou Brasil markan amparamp parlirinakataki Búlgaro Caboverdés Cakchiquel occidental Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chol Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Costa Rica markan amparamp parlirinakataki Criollo guadalupeño Criollo haitiano Criollo inglés de Belice Croata Cuba markan amparamp parlirinakataki Damara Dangme Danés Digor Diula Duala Ecuador markan amparamp parlirinakataki Edo Efik Embunda Endebele Endonga Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Garífuna Georgiano Gran Bretaña markan amparamp parlirinakataki Grecia markan amparamp parlirinakataki Griego Guaraní Guatemala markan amparamp parlirinakataki Gujarati Gun Hausa Hebreo Herero Hiligaynon Hindi Hiri motu Holandés Honduras markan amparamp parlirinakataki Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Ishan Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kekchí Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Lengua de señas salvadoreña Lenguaje de señas zambiano Letón Lingala Lituano Luganda Lunda Luo Luvale Macedonio Malawi markan amparamp parlirinakataki Malayo Malayálam Malgache Mam Mambue-Lungu Maratí Marshalés Maya Mazateco de Huautla Mingreliano Mixe del norte Mixteco (Guerrero) Mongol Moré Motu Mozambique markan amparamp parlirinakataki México markan amparamp parlirinakataki Ndebele (Zimbabue) Nepalés Ngäbere (o guaymí) Nicaragua markan amparamp parlirinakataki Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Panamá markan amparamp parlirinakataki Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin (oeste de África) Pidgin de las islas Salomón Polaco Polonia markan amparamp parlirinakataki Ponapés Portugal markan amparamp parlirinakataki Portugués de Brasil Portugués europeo Purépecha Quebec markan amparamp parlirinakataki Quechua (Ancash) Quechua boliviano República Checa markan amparamp parlirinakataki Rumania markan amparamp parlirinakataki Rumano Rusia markan amparamp parlirinakataki Ruso Samoano Sango Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Uzbeko (alfabeto latino) Vendal Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\n¿Khitjam amuyañsa yateqañasa?\n“Jan jukʼampejj akapachankir jaqenakat yateqasis sarnaqapjjamti” (ROM. 12:2).\nCANCIÓN: 88, 45\n¿Kunatsa Jehová Diosjam amuyañajj yanaptʼistu?\n¿Kunatsa Jehová Diosan amuyupajj akapachankir jaqenakat sipan wali jilanki?\nAkapachankir jaqenakjam jan amuyañatakejj ¿kunsa lurañasa?\n1, 2. 1) “Tata, jan ukham parlamti” sasin Pedrojj säna ukhajja, ¿Jesusajj kamsänsa? (Aka paginankir dibujo uñjjattʼäta). 2) ¿Kunatsa Jesusajj ukham säna?\nJESUSAN discipulonakapajja, kuntï istʼapkäna uk janiw creyirjamäpkänti. Jesusajj uka tiemponsa Israel markatakejj reino mayamp uttʼaykaspa ukham amuyapjjäna, ukampis Jesusajja, ‘tʼaqesiyapjjetaniwa ukat jiwayapjjarakitaniwa’ sasaw säna. Uk satajja, Pedrojj akham sänwa: “Tata, jan ukham parlamti, janipuniw jumajj ukhamar purtʼaskätati” sasa. Jesusasti jupar akham sarakïnwa: “¡Saraqet Supaya! Kuntï lurañajäki ukat jan jarkʼistati. Janiw jumajj kunjamtï Diosajj amuyki ukham amuyktati, jan ukasti jaqenakjamaw amuytajja” sasa (Mat. 16:21-23; Hech. 1:6).\n2 Ukham sasinjja, Diosan amuyunakapampi Supayan apnaqat akapachan amuyunakapampejj jan pachpätapwa Jesusajj uñachtʼayaskäna (1 Juan 5:19). Pedron arunakapajja, akapachankir jaqenakan amuyupjamänwa. Ukampis Jehová Diosajj janiw ukham amuykänti, antisas Jesusan tʼaqesiñataki jiwañataki wakichtʼasiñapwa munäna, Jesusajj uk sum yatïna. Kuntï Jesusajj jan pächasisa Pedror siskäna ukajj Awkipjam amuyatapwa uñachtʼayäna.\n3. ¿Kunatsa Diosjam amuyañajj chʼamakïspa, ukat akapachankir jaqenakjam amuyañajj kunatsa facilakïspa?\n3 ¿Kunjamsa jiwasajj amuyaraktan? ¿Diosjamat amuytan jan ukajj akapachankir jaqenakjamacha? Diosan servirinakapjamajja, Jupatakjam sarnaqañatakiw chʼamachastanjja. Ukampis ¿amuyusajj ukhamarakiti? ¿Kunjamtï Diosajj amuyki ukham amuyañatakit chʼamachastanjja? Ukham amuyañatakejj wal chʼamachasiñasaw wakisi. Cheqas akapachankir jaqenakjam amuyañajj janiw chʼamäkiti, jiwasajj uka taypinwa jaktanjja (Efes. 2:2). Ukhamarusa, kuntï akapachankir jaqenakajj amuyki ukajj munañjamäspawa, kunattejj jiwas pachpat llakisiñatakiw chʼamañchi. Cheqas Jehová Diosjam amuyañajj chʼamakiwa, ukampis akapachankir jaqenakjam amuyañajj janiw chʼamäkiti.\n4. 1) Akapachankir jaqenakjam amuyjjañäni ukhajja, ¿kunas pasani? 2) ¿Kunsa aka yatichäwin yatjjataskañäni?\n4 Akapachankir jaqenakjam amuyjjsna ukhajja, jupanakjamarakiw munañasak thaqjjsna, kunas wali kunas jan walïkaraki uk amtañsa munjjsna (Mar. 7:21, 22). Ukatwa jaqenakjam amuyañat sipansa Jehová Diosjam amuyañ yateqañasa. Aka yatichäwejj ukham lurañatakiw yanaptʼistani. Diosjam amuyañajj janiw taqe kunat jarkʼkistuti, jan ukasti yanaptʼistuwa ukwa aka yatichäwin yatjjatañäni. Kunas akapachankir jaqenakjam jan amuyañatak yanaptʼistaspa uksa yatjjatarakiñäniwa. Ukat akjjar jutki uka yatichäwinjja, kunjamatsa Diosjam amuyañ yateqsna uka toqetwa yatjjatarakiñäni.\nJEHOVÁ DIOSJAM AMUYAÑAJJ YANAPTʼISTUWA\n5. ¿Kunatsa yaqhepajj jan khitimpis kun sayasiñ munapki?\n5 Yaqhep jaqenakajj janiw khitimpis kun sayasiñ munapkiti. “Janiw khitis nayar kuns sañapäkiti” sasaw sapjje. Ukham sasinjja, ‘naya pachpaw kun lurañsa amtañaja’ sañwa munapjjpacha, ukampis ukham amuyañajj janiw juchäkiti. Jupanakajj janiw mayninakjamäñatak khitin obligatäñsa munapkiti. *\n6. 1) ¿Jehová Diosajj taqe kun lurañatti jarkʼistu? 2) ¿Munañasarjamakit ukhamajj taqe kuns lursna?\n6 Jehová Diosjam amuyañajja, janiw taqe kunat jarkʼatäña sañ munkiti. 2 Corintios 3:17 textojj akham siwa: “Kawkjantï Jehová Diosan espiritupajj utjki ukanjja, libre jakasiñaw utji” sasa. Ukhamajj kunjam jaqëñsa muntan, kun lurañsa muntan uk sapa mayniw amtsna. Jehová Diosaw ukham lurawayistu. Antisas amtasarjam taqe kuns lurañaw jan walïkiti (1 Pedro 2:16 liytʼañataki). Ukampis kunas wali kunas jan walïkaraki uk amtañasächi ukhajja, Jehová Diosajj Biblian yatichäwinakaparjam lurañaswa muni. Ukajj ¿taqe kunatti jarkʼistu jan ukajj yanaptʼistucha?\n7, 8. Jehová Diosjam amuyañajj janiw taqe kun lurañat jarkʼkistuti sasajj ¿kunatsa sissna? Uk mä uñachtʼäwimp qhanañchtʼma.\n7 Awk taykanakat parltʼañäni. Jupanakajja, honradoña, trabajtʼirïña, mayninakat siñttʼasirïña ukat yaqha ukhamanakwa wawanakapar yatichapjje. Ukham yatichasajj ¿taqe kunatti jarkʼapjje? Cheqas janiwa. Antisas jakäwipan sum sarnaqapjjañapatakiw yatichasipki. Wawanakajj jilsjjasin utat sarjjapjjani ukhajja, kunsa jakäwipampi lurapjjani uk jupanakpachpaw amtjjapjjani. Awk taykapajj yatichawayapki ukarjam sarnaqasajja, janiw arrepentisipkaniti, ni jan walinakarusa llakinakarus purtʼasipkaniti.\n8 Jehová Diosajj wali munasir awkiwa. Taqe wawanakapas kusisita jakasipjjaspa ukwa muni (Is. 48:17, 18). Ukatwa kunjamsa sum sarnaqsna, kunjamsa jaqe masisar uñjañasa uka toqet sum yatichistu. Uka toqenakat Jupjam chuymanïsna Jupjam amuysna ukwa muni. Ukhamajj ¿janit jiwas pachpajj kuns amtksna? Cheqas janiw ukhamäkiti, antisas kunjamsa sum sarnaqsna uk amtañatakiw yanaptʼistu (Sal. 92:5; Prov. 2:1-5; Is. 55:9). Suma amtanakar puriñatakis yanaptʼarakistuwa, kunanaktï munktan ukanaksa luraraksnawa (Sal. 1:2, 3). Ukhamajj Jehová Diosjam amuyañajj wal yanaptʼistu.\nJEHOVÁ DIOSAN AMUYUPAJJ TAQET SIPANS JILANKIWA\n9, 10. Jehová Diosan amuyupajj akapachankir jaqenakan amuyupat sipan wali jilankiwa sasajj ¿kunatsa sissna?\n9 Jehová Diosan amuyupajj taqet sipansa jilankiwa, ukatwa Jupjam amuyunïñ muntanjja. Akapachanjja, sum sarnaqañ toqetsa, familiasampi apasiñ toqetsa, trabajiñ toqetsa walja ewjjtʼanakaw utji. Ukanakat jilapartejj Jehová Diosan amuyunakap contrawa. Sañäni, jaqenakarojj munañap thaqapjjañapatakiw chʼamañchi, qʼañu jucha lurañajj walikïkaspasa ukhamwa yaticharaki. ‘Kusisita jakasiñatakejja, chacha warmjam mä kunat jan waltʼayasisajj jaljtjjaña, jan ukajj divorciasjjañaw wakisispa’ sasaw awisajj yaticharaki. Ukhamajja, ¿Biblian ewjjtʼanakapati jan ukajj akapachankir jaqenakan ewjjtʼanakapach yanaptʼistaspa?\n10 Jesusajj akham sänwa: “Maynin yatiñanïtapajj luratanakapanwa uñjasi” sasa (Mat. 11:19). Akapachajj tecnología toqet nayrarus sartkchejja, kunanakatï llakisiykistu ukanak tukjañ janiw puedkiti, sañäni, guerranaksa, yaqhachasiñanaksa, lunthatasiñanaksa janiw tukjañ puedkiti. Yamas qʼañu jucha lurañajj walikïkaspasa ukhamwa amuyayi. Ukampis uka jan wali lurañajja, jukʼampiw familianakar jan waltʼayi, usunakampiw apantasipjje, yaqha jan walinakanwa uñjasipjje. Maysa toqetjja, Jehová Diosjam amuyir cristianonakajj kusisitaw familjam jakasipjje, qʼañu juchanak jan lurasajj usunakatsa jarkʼaqasipjjewa, aka oraqpachankir jilat kullakanakampis sum apasipjje (Is. 2:4; Hech. 10:34, 35; 1 Cor. 6:9-11). Ukhamajj Jehová Diosan amuyupajj akapachankir jaqenakan amuyupat sipan wali jilankiwa.\n11. ¿Khitin amuyupampis Moisesajj irpayasïna, ukat kunjamsa ukajj yanaptʼäna?\n11 Jehová Diosan nayra servirinakapajja, Diosjam amuyañajj akapachankir jaqenakat sipan wali jilankiwa sasaw amuyapjjäna. Moisesat parltʼañäni, jupajj ‘Egipto markankir jaqenakan taqe yatiñapampi yatichatäkchïnsa’, Jehová Diosaruw amuytʼasir jaqëñatakejj yanaptʼa mayïna (Hech. 7:22; Sal. 90:12). ‘Amtäwinakam uñachtʼayita’ sasaw mayisïna (Éx. 33:13). Jupajj Jehová Diosampi irpayasitap laykuw Diosan munañap phoqasiñapatak yanaptʼäna. Taqe chuymaw Diosar confiyäna sasaw Bibliajj jupat saraki (Heb. 11:24-27).\n12. ¿Kunarjamas apóstol Pablojj taqe kuns lurirïna?\n12 Apóstol Pablojj suma yatichata chʼikhi jaqënwa, pä arunak parlañwa yatïna, inas jukʼamp arunak parlañ yatchïna (Hech. 5:34; 21:37, 39; 22:2, 3). Ukhamäkchïnsa, janipuniw akapachankir jaqenakan amuyuparjam kuns lurirïkänti, jan ukasti Diosan Aruparjamaw taqe kuns lurirïna (Hechos 17:2; 1 Corintios 2:6, 7, 13 liytʼañataki). Ukatwa Diosan arunakap yatiyasajj wali kusisitäna, wiñay jakañwa suytʼarakïna (2 Tim. 4:8).\n13. ¿Khitis Jehová Diosjam amuyañatak chʼamachasiñapa?\n13 Jehová Diosan amuyupajj akapachankir jaqenakat sipan wali jilankiwa, ukat janiw pächasktanti. Ukhamajj kuntï Jupajj siskistu ukarjam lurañäni ukhajja, kusisitäñäniwa, sumarakiw jakasiñäni. Ukampis Jehová Diosajj janiw jupjam amuyañasatakejj obligkistuti. Ni “suma phoqeri amuyasir esclavo[sa]” ni jilïr irpirinakas obligkistuti (Mat. 24:45; 2 Cor. 1:24). Cheqas sapa mayniw Jehová Diosjam amuyañatakejj chʼamachasiñapa. ¿Kunjamsa uk lursna?\nJAN AKAPACHANKIR JAQENAKAT YATEQASIÑÄNITI\n14, 15. 1) Jehová Diosjam amuyañatakejja, ¿kunanakatsa jukʼamp lupʼiñasa? 2) Kuntï Romanos 12:2 textojj siski ukarjamajja, ¿kunatsa akapachankir jaqenakjam amuyañ apanukuñasa? Uk mä uñachtʼäwimp qhanañchtʼma.\n14 Romanos 12:2 textojj akham siwa: “Jan jukʼampejj akapachankir jaqenakat yateqasis sarnaqapjjamti, jan ukasti machaqar tukupjjañamatakejj amuyunakam machaqar tukuyapjjam, ukhamatwa jumanak pachpajj Diosan munañap yatipjjäta. Diosan munañapajj sumawa, perfectowa, jupan chuymapsa kusisiyarakiwa” sasa. Ukhamajja, Diosar janïr uñtʼkasajj inas akapachankir jaqenakjam amuychiyätan, ukampis Jehová Diosjamajj amuysnawa, ukwa uka textojj amuytʼayistu. Cheqas inas awk taykasjam amuyunïstan, jan ukajj kunjamtï jilsuwayktan ukarjam amuystan. Ukampis nayra amuyunakas apanuksnawa. Ukhamajj kunjjay pʼeqesar phoqantchiñäni ukarjamaw amuyusajj cambiani. Jiwasatï Diosajj kuntï munki ukanakat jukʼamp lupʼiñäni ukhajja, Diosan amuyunakapajj cheqapätapwa yatiñäni. Ukatsti, Jehová Diosjamaw kuns amuyjjarakiñäni.\n15 Ukhamajj amuyunakas machaqar tukuyañatakejja, janiw akapachankir jaqenakan amuyunakapampi apayasiñasäkiti. Mä arunjja, Diosatak jan walïki uka amuyunak apanukuñasawa. Uk lurañajj wali wakiskiriwa, amuytʼañatakejj mä jaqes usupat qollasiñ munkaspa ukham sañäni. Jupajja, kawkïr manqʼanakatï jan usuntaykaspa ukanakwa manqʼañ qallti. Ukampis jupatï jan wali manqʼanak sapüru manqʼaskakispa ukhajja, ¿usupat qollasispati? Janiwa. Jiwasampejj niya ukhamarakiwa, Diosjam amuyañat sipansa, akapachan amuyunakap lupʼiskaksna ukhajja, ukhamarakiw jan waltʼayistaspa.\n16. ¿Kunsa jan wali amuyunakampejj lurañasa?\n16 Cheqas akapachan amuyunakap istʼakipuniñäniwa, kunattejj uka taypinwa jaktanjja (1 Cor. 5:9, 10). Predickasas kʼari yatichäwinak istʼakipuntanwa. Ukhamäkchisa, istʼasajj janiw uk lupʼiskakiñasäkiti antisas pʼeqesat apsjjañasawa. Jesusat yateqasisajja, kuntï Supayajj amuyañas munki ukanak jankʼakiw pʼeqesat apsjjañasa. Janipuniw akapachankir jaqenakampejj amanuta chikachasiñasäkiti, ukhamat amuyupampi jan apayaskañäniti. Kunjamsa uk lursna uk uñjañäni (Proverbios 4:23 liytʼañataki).\n17. ¿Kunjamatsa akapachankir jaqenakan amuyupat jarkʼaqassna?\n17 Sañäni, amigonakasjja sum amuytʼasisaw ajlliñasa. Jiwasatï Jehová Diosar jan servirinakampi chikachasiñäni ukhajja, jupanakjamarakiw amuyjjañäni sasaw Bibliajj qhanañchistu (Prov. 13:20; 1 Cor. 15:12, 32, 33). Kunanakampis kusistʼañäni uksa sumwa ajlliñasaraki. Monot jutatätanwa sapki uka yatichäwir creyiñatak chʼamañchki uka kusistʼañanak janipuniw ajlliñasäkiti, ni nuwasiñanakaru, qʼañu jucha lurañanakar chʼamañchki ukanaksa ajlliñasäkiti. Ukanakajj Diosan amuyup contrawa (2 Cor. 10:5).\n¿Kuna kusistʼañanakatï wawanakasar jan waltʼaykaspa ukanakat jarkʼaqasiñ jupanakar yatichasktanti? (Párrafos 18, 19).\n18, 19. 1) ¿Kunatsa akapachan yaqhep amuyunakapat wal amuyasiñasa? 2) ¿Kunanaksa jisktʼasiñasa, ukat kunatsa?\n18 Awisajja, akapachankir jaqenakan amuyunakapajj jan amuyañjamäspawa, ukanakat amuyasiñasawa, jarkʼaqasiñasarakiwa. Sañäni, mä yatiyäwejja, mä partido politicon amuyuparuw arjjataspa. Yaqhep yatiyäwinakajja, maynit parlasaw kuntï akapachan jikjjatapki ukar chʼamañchistaspa. Yaqhep peliculanakansa, libronakansa, jiwas pachpata, familiasat llakisiñaw taqe kunat sipansa nayrankañapa sasaw yatichapjje. Ukampis uka amuyunakajj janiw Biblian yatichäwiparjamäkiti. Antisas Bibliajja, Jehová Diosaru taqe kunat sipansa munasisaw familiasan kusisita jakassna sasaw qhanañchi (Mat. 22:36-39). Wawanakatak lurat yaqhep cuentonakanjja, ukhamarakiw jan walinak yatichapjje, jilapartejj walïskchisa jan amuykañakiw wawanakarojj jan wali qʼañu lurañanakajj walikïkaspas ukham amuyayaspa.\n19 Ukhamajj ¿janipunit kusistʼañajj wakisjjaspa? Cheqas suma kusistʼañanakampi kusistʼañajj walikïskiwa. Ukampis akanak jisktʼasiñasawa: “¿Akapachan amuyunakapajj jan amuykayäkchi ukhas amuyastti? ¿Kuntï wawanakajajj uñchʼukipki liyipki ukanakat jan walïki uk jarkʼaqtti? ¿Naya pachpas ukanakat cuidasiraktti? ¿Kuntï Jehová Diosajj amuyki ukanak wawanakajar yatichtti, ukhamat akapachan amuyupampi jan apayasipjjañapataki?” sasa. Jiwasatï Jehová Diosan amuyupampi akapachankir jaqenakan amuyupampejj kunjamasa uk sum amuyañäni ukhajja, ‘janiw akapachankir jaqenakat yateqasis sarnaqkañäniti’.\n20. ¿Khitirus istʼañäni uk kunatsa sum ajlliñasa?\n20 Ak amtañasawa: ¿Jehová Diosjamat amuyañäni jan ukajj Supayjamach amuyañäni? Jupanakat khitiruy istʼchiñäni ukarjamaw amuyañäni. Jiwasatï akapachan amuyupampi apayassna ukhajja, jupanakjamaw amuyjjsna kuns lurjjaraksna. Ukatwa kunsa uñchʼukiñäni, liyiñäni, istʼañäni, amuyañäni ukanak sum ajlliñasa.\n21. ¿Kuna toqetsa akjjar jutki uka yatichäwin yatjjataskañäni?\n21 Kunjamtï yatjjatawayktanjja, Jehová Diosjam amuyañatakejj janiw akapachankir amuyunakapatak jarkʼaqasiñasäkiti, jan ukasti, Jehová Diosan amuyunakapatwa lupʼiñasa, ukaw Jupjam amuyañatakejj yanaptʼistani. Kunjamsa uk lursna uka toqetwa akjjar jutki uka yatichäwin yatjjataskañäni.\n^ Párrafo 5 Amtaparjam sarnaqer jaqesa, ukhamarakiw mayninakjam kuns luraraki. Cheqas taqeniw mayninakat yateqtanjja. Sañäni, kunjamsa jakäwejj qalltäna uka toqetsa, kunsa isisiñäni ukanakatsa mayninakatwa yateqtanjja. Ukampis khititsa yateqassna uk jiwasaw amtsna.\nKunatï cheqäki uk alasim ukat jan aljamti\n‘Kunatï cheqäki ukarjamaw sarnaqä’\nJakaskakiñatakejj Jehová Diosar confiyapjjañäni\nJehová Diosjam amuyañatak chʼamachasipjjañäni\nKhuyapayasirïña: luratasampi arsutasampiw uk uñachtʼayañasa\n¿Kunsa Jehová Diosar chursna?\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Noviembre 2018\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Noviembre 2018\nYATIYAÑATAKI (CONGREGACIONAN YATJJATAÑATAKI) Noviembre 2018


Acajj chekawa: “Maynitejj iglesian mä jilirïña munchi ucajja, uca luräwejj wali sumawa.” Ucatpï cawquïritejj obispöchi ucajja, jan qhitins camscayaw jacañapa. Mä sapa warmini, mä suma jacañan jacañapawa, take amuyt'ampi uqhamarac respetompi. Utapar sart'irinac catokañataquejja waquicht'atäñapawa, yatichañataquis asquïñaparaqui. Janiraquiw machirïñapäquisa, qhitimpis ch'ajjwirïñapäquiti, janiraquiw lunthatatampi jicjjatat kollks munañapäquiti. Antisas qhuyapayasirïñapawa, takenimpis suman jacañapa, janiraquiw kollke chuymäñapäquiti. Utapjja sum apnakañapa, wawanacaparus ist'asirïña ajjsart'aña yatichañapawa. Ucampis maynitejj utapjja jan sum apnakañ yatcchi ucajja, ¿cunjämrac Diosan iglesiap sum apnakaspasti? Obispojj janiw mä machak iyawsirïñapäquiti jan jach'a jach'a tucuscañapataqui, jan Supayjama pachpa juchañchäwiru aynacht'ascañapataqui. Jan iyawsirïpqui ucanacampis respetatäñaparaquiwa, jan cuna p'enkaru tincuscañapataqui, ni Supayan sipitaparusa jalt'ascañapataqui. Uca pachparaquiw diacononacajj suman uñjat chachanacäpjjañapa; arsutaparojj phokhañaparaquiwa, janiraquiw machjasiñapäquiti, janiraquiw lunthatatampi jicjjatat kollksa munañapäcaraquiti. Iyawsäwi toket khanañchatäquis ucjja sum catjjäsiñaparaquiwa, k'oma chuymanïñaparaquiwa. Nayrakatajj yant'atäpjjañapawa, ucat jan cuna juchanïpcchi ucajja, diácono cancañjj luraspawa. Uca pachparaquiw warminacas respetompi sarnakapjjañapa, jan arunac apnakeriraqui, suma amuyumpi sarnakasa, take cunans chekap lurasaraqui. Mä diaconojj mä sapa warminiquïñapawa, uqhamarac wawanacaparusa, utapanquirirusa sum apnakañapawa. Luräwinacap sum phokheri diaconojja asquit uñt'atawa, Tatit Jesucristoru iyawsatapatsa takpach iyawsañampiraquiw parli.\n Uca urunacansti iyawsirinacajj waljaniw yapjjatjjäna, ucatsti griego parlirinacajj hebreo parlirinac contraw parlapjjäna, aqham sasa: Nanacan ijma warminacajjajj janiw sapürus suma yäkatäquiti, mank'a laquiñ horasanacanjja, sasa. Ucatsti tunca payan apostolonacajja take iyawsirinacar jawsthapisaw sapjjaraqui: —Nanacataquejj janiw walïquiti Diosan arunacap parlañ apanucusina mank'a sirviñajja. Uca laycupï jilatanaca, jumanac taypita pakallk chachanac ajllipjjañamajja. Uca chachanacasti sarnakäwinacapanjja asqui chachanacäñapawa, Kollan Ajayump phokt'ata suma amuyt'irinacaraqui. Ucatsti jupanacaru uca lurañanacjja churapjjam. Nanacasti Diosat mayiñaruw juc'amp uscusipjjä, uqhamarac jupan arunacap yatichañaru —sasa. Aca arunacarusti takeniw: “Waliquiw” sapjjäna. Ucatsti Estebanaruw ajllipjjäna, qhititejj iyawsañampi, Kollan Ajayumpi phokt'atäcänsa ucaru. Uqhamaraquiw Feliperu, Prócoro, Nicanor, Timón, Parmenas, Antioquianquir Nicolasampiru. Uca Nicolás chachajj jan judiöcasin, judionacan saräwipar cutiquipstanitänwa. Ucanacarusti apostolonacan nayrakataparuw irpcatapjjäna. Ucat apostolonacajj amparanacap jupanacjjar lokjjatasinwa oración lurapjjäna. Diosan arunacapasti juc'ampiw parlatäna Jerusalenanjja. Uqhamaraquiw iyawsirinacas waljaniraqui yapjjattaraquïna. Walja sacerdotenac cunaw Tatiturojj iyawsapjjaraquïna.\nQhititejj obispot uchatäqui ucajj Diosan yänacap uñjirit uchatawa, ucatwa waquisi chekap jacañapajja. Janiw jalta chuymäñapäquiti, jan wali chuymanïñapäquisa, machirïñapäquisa, ch'ajjwañ munirïñapäquisa, janiraquiw lunthatasiñampi jicjjatat kollksa munañapäquiti.\nUqhamasti jumanac quicpa amuyasipjjam, take iyawsirinacarus uñjapjjaraquim. Ucataquiw Kollan Ajayojj Tatitun iglesiap uñjapjjañamataqui ajllipjjtamjja. Tatitusti wilapampiw uca iglesiap alasiwayi.\nUqhamaraquipï Diosajj iglesiapanjja sapa maynirus lurañapa churejja: Nayrakatajja apostolonaca, ucjjarusti Diosat catokasina arunacap parlirinaca, ucjjarusti yatichirinaca, ucjjarusti milagro luririnaca, usutanacar c'umaraptayirinaca, yanapirinaca, irpirinaca, jan uñt'ata arunaca parlirinaca.\nIst'apjjam irpirinacamarojja, jaysapjjaraquim jupanacarojja; jupanacaw almanacamatjja llaquisipjje, Diosar take jumanacat cuenta churañäqui uc yatisina. Janirac ch'amsa tucuyapjjamti, jan ucasti cunatejj juparojj cusisïyqui uc lurapjjam, jan uqhamäspajja janiw cuna asquïcaspas jumanacataquejja.\n Acajj chekawa: “Maynitejj iglesian mä jilirïña munchi ucajja, uca luräwejj wali sumawa.” Ucatpï cawquïritejj obispöchi ucajja, jan qhitins camscayaw jacañapa. Mä sapa warmini, mä suma jacañan jacañapawa, take amuyt'ampi uqhamarac respetompi. Utapar sart'irinac catokañataquejja waquicht'atäñapawa, yatichañataquis asquïñaparaqui. Janiraquiw machirïñapäquisa, qhitimpis ch'ajjwirïñapäquiti, janiraquiw lunthatatampi jicjjatat kollks munañapäquiti. Antisas qhuyapayasirïñapawa, takenimpis suman jacañapa, janiraquiw kollke chuymäñapäquiti. Utapjja sum apnakañapa, wawanacaparus ist'asirïña ajjsart'aña yatichañapawa. Ucampis maynitejj utapjja jan sum apnakañ yatcchi ucajja, ¿cunjämrac Diosan iglesiap sum apnakaspasti? Obispojj janiw mä machak iyawsirïñapäquiti jan jach'a jach'a tucuscañapataqui, jan Supayjama pachpa juchañchäwiru aynacht'ascañapataqui. Jan iyawsirïpqui ucanacampis respetatäñaparaquiwa, jan cuna p'enkaru tincuscañapataqui, ni Supayan sipitaparusa jalt'ascañapataqui.\nAmtasipjjaraquim qhitinacatejj irpapcäyätam, uqhamarac Diosan arunacapsa parlapcäyätam ucanacatjja. Amuyapjjam cunjämas jacäwinacapajja ucatsti iyawsäwip arcapjjam.\nMä jilïri irpirejj jacañapawa jan qhitin cuns camscaya. Mä sapa warminiquïñapawa. Wawanacapajj iyawsirinacäñaparaquiwa, janiraquiw jan walitsa ni jan wali sarnakeritsa uñt'ayasipjjañapäquiti.\nJan qhitirus janc'aqui jilïrit utt'ayamti, jan mayninacampi chic juchanïscañamataqui; amuyasipunim take jan walitjja.\nCunatejj lurañanacajj utjcäna uca laycuw Creta islarojj jaytaniwaysma, cunjämtejj nayajj siscsma uqhamarjama sapa marcanquir iglesianacan jilïri irpirinac utt'ayañamataqui.


Isaías 28 - Holy Bible [Aymara Bible 1997] - (Isa 28)\n¡Ay Samaria, Efrainan jach'a jach'a tucuñapa, uqhamaraqui machiri marca; ancuntat pankaranacampi lurat pankar arco, uca suma valle patan utjasiri jakenacapas vinompi atipjata jakenaca!\nTatitojj jumanacataquejj mä ch'amani jake suyayasipctam, wali ch'amaniwa chhijchhi asot'ir uñtata, take cun tucjir thayjamawa, wali umani purir jalljamaraquiwa, umajj pampanacar chhaktayquis uqhamawa. Amparapampiw oraker willitatani,\ncayunacapampisti takjjataraquiniwa, cawquïritejj Efrainataquejj jach'a jach'a tucuñani uca machiri marcarojja.\nUca ancuntat pankaranacampi suma lurat pankar arcosti, cawquïritejj uca suma valle patan sartqui ucajja nayrakat achokeri higonacar uñtatäniwa; cunapachatejj maynejj uñjasin mäqui irakasi, ucatsti mank'antaraqui uqhama.\nUca urunjja take ch'amani Tatitojj mä c'ajquiri coronäniwa, marcapan kheparirinacataquisti mä suma c'achacharaqui,\ntribunalansti juezanacarojj chekapa amuyu churani, marca arjjatiri soldadonacarusti ch'ama churaraquini.\nUtjaraquiwa vinor arquirinacajja, jupanacasti vinotjamaw liwinaktapjje, wali umjayasir umañanac laycuraquiwa kheparus cuttapjje; sacerdotenacasa, profetanacasa vinotjamaw liwinaktapjje, umjayasir umañanacwa munapjje, vinompisti lokherapjjaraquiwa; uca umjayasir umañanacampiw pantjasipjje, visionanac uñjasasti liwinaktapjjewa, cuna queja uñjañataquisa machatäpjjaraquiwa.\nTake mesanacas ajjtascañ wak'jasiñanacampi phokhantatawa, janiraquiw cawqhas k'omajj utjquiti.\nNayatsti parlapjjaraquiwa: “¿Jiwasar yatichirit jutapjjaspasti, Diosan arunacapti yatichistaspasti? ¡Jiwasanacajj jisc'a wawanacäcsnas uqhama!\n¡Jichhas leeñ kellkañ yatekascsna uqhama!”\nWaliquiw jichhajja, janitejj ist'asipjjätajja, yakha arunacat yatichatäpjjätawa, jan uñt'at arunacata, Diosas uca marcarojj parlcaspa uqhama.\nJupasti nayraw jumanacarojj sapjjtam: “Acajj t'acuräwejja, acajj samarañasa; karit jakejj samart'aspan” sasa. Ucampis janiw ist'añjja munapctati.\nUcatpï Tatitojj jisc'a wawanacarjam parljjayapjjätamjja, jichhas leeñ kellkañ yatekasipcasma uqhama. Uqhamat, sarnakcasajj khepäjjat liwisipjjäta, chhojjriñchjasipjjäraquïtawa, sipitaruw jalt'apjjaraquïta, uca sipitaraquiw catuntapjjäraquïtam.\nIst'apjjamay Tatitun arunacapa, ñankha jakenaca, Jerusalén marca apnakerinaca.\nJumanacasti sapjjtawa: “Jiwañampejj arust'astanwa, mä arust'äwi luraractanjja jiwatanacan utjäwipampisa, cunapachatejj uca jach'a jan walt'añajj jutcani ucqhajj jiwañajj jan jiwasar catuntañapataqui; c'arisiñanacaruw imantasiractanjja, sallkjasiñanacaru imantastanjja” sasa.\nUcatwa Tatitojj saraqui: “Sionarojj mä kala uscü, mä suma ajllit kala, wali jila alaniraqui, jach'a jilïr kalaraquïniwa, uta cimienton esquin kalaparaquïniwa. Uca kalar iyawsiristi sumaquiw jacasini.\nUca utachäwinsti plomadajj chekapapuniwa, nivel lantisti cunatejj chekapäqui ucaw apnakaraqui.” Jumanacajj c'arisiñanacaman imantasipctas ucsti, chhijchhiw k'al tucj-jjani, uca imantasiñ cheksti umaw k'al apasjjani.\nJiwañampi arust'asitapasti ina ch'usaru tucuyatäniwa, jiwirinacan utjañ chekampi arust'asitapasti ina ch'usaruw tucuni. Uca ajjsarcañ jach'a jan walt'añaw jutani, ucasti jumanacarojj k'al tucjapjjätam.\nSapa cuti jutcan ucqhasti k'al apapjjaraquïtam. Sapa alwaw jutani, sapüruraqui, sapa jayp'uraqui, jutañap yatisaquiw jumanacajj qhathatipjjätajja.\nMä jisc'a iquiñar iquintañjamäniwa, mä jisc'a janjjatampi janjjatasiñjamaraqui.\nTatitusti Perazim kollun lurcänjja uqhamwa luraraquini, Gabaón vallenjamwa luraraquinejja, amtatapa phokhañataquejja, mayjäscpasa, jupajj uqhamwa lurani, uca luräwipasti janiw khanäquiti.\nUqhamapï jichhajja, ¡jan juc'ampi ñankha tucupjjamti! ucatraqui cadenanacamasti juc'ampi jiyintasipquiristam; ist'aractwa take ch'amani Tatitojj take marcpachan t'unjatäñapataquiw arunacap mistuyaraqui.\nIst'apjjam cuntejj sapcäm uca, wal wal ist'apjjam nayan arunacajj-jja.\nMä yapu yapuchir jakew sari, janiraquiw sapüru khollic khollquiti, ni koranacsa sapüru apscaraquiti.\nDiosaw juparojj yatichi cunjäma lurañapäquitejj ucjja.\nEneldojj janiw jawc'susquiti, cominjjarusti janiraquiw mä carretampis katatquipasquiti; jan ucasti eneldojj mä lawampiquiw thalsusi, cominosti mä jisc'a varampiquiraqui.\nTrigosti jawk'susiwa, ucampis janipunipï jan samart'asajja; carretampiraquiw katatquipatajja, ucatwa granos yakhachataraqui, ucampis jan c'utharata.\nUqhamaracwa Tatitojj take amtäwinacapjja luri. Jupajj muspharcaña amtäwinacaniwa, ucatsti wali amuyt'ampiraquiw uca amtäwinacapjja phokhe.


5 Nayajj mä jilïr irpirirakïtwa,* Criston tʼaqesitapsa uñjaraktwa, ajllitanakajj jachʼañchatäpkani ukhas nayajj jachʼañchatarakïyäwa, ukatwa jumanak taypinkki uka jilïr irpirinakar* ruwtʼanipjjsma:* 2 jilïr irpirinakjamajja* Diosan congregacionaparojj sum awatipjjam, jumanakar katuyatätap layku, ukampis jan obligatjamajja, jan ukasti Dios nayraqatan taqe chuyma uk lurapjjam; janirak kunatï jumanakatak walïki ukak thaqer qollqe chuymäpjjamti, antisas taqe chuym yanaptʼañ munirïpjjam; 3 janirak Diosan herenciaparojj munañanakamaruk apnaqapjjamti, jan ukasti congregacionatakejj yateqaskayäpjjam. 4 Ukhamatwa kunapachatejj jilïr awatirejj uñstankani ukhajja, jumanakajj jan tukuskiri kʼajkir corona katoqapjjäta. 5 Ukhamarak waynanakajj jilïrinakar* istʼapjjam. Taqenisa maynit maynikam humilde chuymampi uñjasipjjam. Jachʼa jachʼa tukuñarojj Diosajj uñisiwa, humilde chuymaninakatjja jupajj wal khuyapayasi.* 6 Ukhamajj Diosan wali chʼamani amparapankkasinjja, jiskʼar tukupjjam, ukhamatwa jupajj horasapar jachʼar aptapjjätam. 7 Ukañkamajj taqe llakinakam jupan amparapar katuyapjjam, jupajj kunatï jumanakar pasapktam ukanakat wal llakisi. 8 Wali amuyumpipun sarnaqapjjam, amuyasipjjarakim.* Jumanakar uñisir Diablojja,* mä leonar uñtataw warartʼasis muyuski, maynir manqʼantañwa thaqaskaraki.* 9 Jumanakajja Diosar confiyañanjja* suma saytʼatäpjjam, Diablo* contras saytʼasipjjarakim. Jumanakajj yatipjjaraktawa, tʼaqesipktas uka pachpa tʼaqesiñanakwa jilatanakamajj* aka oraqen aguantasipkaraki. 10 Wali khuyapayasir* Diosajja, mä arunjja Cristomp mayakïpjjañamataki jawsapktam uka Diosajja, mä jukʼa tiempo tʼaqesipjjatam qhepatjja jumanakar wakichañ tukuyjjaniwa. Jupajj sum saytʼayapjjätam, chʼamaniruw tukuyapjjarakïtam, suma cimientjjaruw uttʼayapjjarakïtam. 11 Jupajj wiñayatak chʼamanïpan. Amén.* 12 Diosat jan jitheqtiri Silvano* jilatan yanaptʼapampiw aka cartjja mä qhawqha arunakamp jumanakar qellqanta, ukhamat jumanakar chʼamañchtʼañataki ukhamaraki Diosajj cheqpachapuni wali khuyapayasiñampi* jumanakar uñjaskatap yatiyañataki. Jumanakajj janipun jachʼa khuyapayasiñapat jitheqtapjjamti. 13 Babiloniankir congregacionaw* aruntanipjjtam, jupajj jumanakjam ajllitarakiwa. Marcos jilatas aruntanipjjaraktamwa, jupajj wawajäkaspas ukhamawa. 14 Jumanakkamajj munasiñamp jampʼattʼasis aruntasipjjam. Cristomp mayakïpjjatam laykojj jumanak taypin sumankañajj utjpan.\n^ Jan ukajja, “ancianorakïtwa”.\n^ Jan ukajja, “ewjjtʼanipjjsma”.\n^ Jan ukajja, “congregación uñjirinakjamajja jan ukajj jarkʼaqerinakjamajja”.\n^ Jan ukajja, “jilïr irpirinakar”.\n^ Variante: “khariptʼayasi”.\n^ Variante: “tantiyasipjjarakma”.\n^ Jan ukajja, “manqʼantañatakiw maynir uñchʼukiskaraki”.\n^ Variante: “khariptʼayasir”.\n^ Variante: “khariptʼayasis”.\n^ Griego arunjja, mä warmitsa aka cheqan parlkaspa ukham qellqatawa, ukampis Babiloniankir congregacionatwa parlaski.